pli: attanā asekkhena paññākkhandhena samannāgato hoti, paraṁ asekkhe paññākkhandhe samādapetā;


layer: root

title_pli: Theravāda Vinayapiṭaka Mahāvagga

pli: attanā asekkhena vimuttikkhandhena samannāgato hoti, paraṁ asekkhe vimuttikkhandhe samādapetā;


pli: attanā asekkhena vimuttiñāṇadassanakkhandhena samannāgato hoti, paraṁ asekkhe vimuttiñāṇadassanakkhandhe samādapetā—


pli: imehi kho, bhikkhave, pañcahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Aparehipi, bhikkhave, pañcahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Assaddho hoti, ahiriko hoti, anottappī hoti, kusīto hoti, muṭṭhassati hoti—


pli: imehi kho, bhikkhave, pañcahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Pañcahi, bhikkhave, aṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Saddho hoti, hirimā hoti, ottappī hoti, āraddhavīriyo hoti, upaṭṭhitassati hoti—


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti, appassuto hoti, duppañño hoti—


pli: Na adhisīle sīlavipanno hoti, na ajjhācāre ācāravipanno hoti, na atidiṭṭhiyā diṭṭhivipanno hoti, bahussuto hoti, paññavā hoti—


pli: Na paṭibalo hoti antevāsiṁ vā saddhivihāriṁ vā gilānaṁ upaṭṭhātuṁ vā upaṭṭhāpetuṁ vā, anabhirataṁ vūpakāsetuṁ vā vūpakāsāpetuṁ vā, uppannaṁ kukkuccaṁ dhammato vinodetuṁ āpattiṁ na jānāti, āpattiyā vuṭṭhānaṁ na jānāti—


pli: Paṭibalo hoti antevāsiṁ vā saddhivihāriṁ vā gilānaṁ upaṭṭhātuṁ vā upaṭṭhāpetuṁ vā, anabhirataṁ vūpakāsetuṁ vā vūpakāsāpetuṁ vā, uppannaṁ kukkuccaṁ dhammato vinodetuṁ āpattiṁ jānāti, āpattiyā vuṭṭhānaṁ jānāti—


pli: Na paṭibalo hoti antevāsiṁ vā saddhivihāriṁ vā abhisamācārikāya sikkhāya sikkhāpetuṁ, ādibrahmacariyakāya sikkhāya vinetuṁ, abhidhamme vinetuṁ, abhivinaye vinetuṁ, uppannaṁ diṭṭhigataṁ dhammato vivecetuṁ—


pli: Paṭibalo hoti antevāsiṁ vā saddhivihāriṁ vā abhisamācārikāya sikkhāya sikkhāpetuṁ, ādibrahmacariyakāya sikkhāya vinetuṁ, abhidhamme vinetuṁ, abhivinaye vinetuṁ, uppannaṁ diṭṭhigataṁ dhammato vivecetuṁ—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ubhayāni kho panassa pātimokkhāni vitthārena na svāgatāni honti na suvibhattāni na suppavattīni na suvinicchitāni suttaso anubyañjanaso—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ūnadasavasso hoti—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, dasavasso vā hoti atirekadasavasso vā—


pli: imehi kho, bhikkhave, pañcahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo”ti.


pli: 24. Upasampādetabbachakka


pli: “Chahi, bhikkhave, aṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Na asekkhena sīlakkhandhena samannāgato hoti, na asekkhena samādhikkhandhena samannāgato hoti, na asekkhena paññākkhandhena samannāgato hoti, na asekkhena vimuttikkhandhena samannāgato hoti, na asekkhena vimuttiñāṇadassanakkhandhena samannāgato hoti, ūnadasavasso hoti—


pli: imehi kho, bhikkhave, chahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Chahi, bhikkhave, aṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Asekkhena sīlakkhandhena samannāgato hoti, asekkhena samādhikkhandhena samannāgato hoti, asekkhena paññākkhandhena samannāgato hoti, asekkhena vimuttikkhandhena samannāgato hoti, asekkhena vimuttiñāṇadassanakkhandhena samannāgato hoti, dasavasso vā hoti atirekadasavasso vā—


pli: imehi kho, bhikkhave, chahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Aparehipi, bhikkhave, chahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Attanā na asekkhena sīlakkhandhena samannāgato hoti, na paraṁ asekkhe sīlakkhandhe samādapetā;


pli: attanā na asekkhena samādhikkhandhena samannāgato hoti, na paraṁ asekkhe samādhikkhandhe samādapetā;


pli: attanā na asekkhena paññākkhandhena samannāgato hoti, na paraṁ asekkhe paññākkhandhe samādapetā;


pli: attanā na asekkhena vimuttikkhandhena samannāgato hoti, na paraṁ asekkhe vimuttikkhandhe samādapetā;


pli: attanā na asekkhena vimuttiñāṇadassanakkhandhena samannāgato hoti, na paraṁ asekkhe vimuttiñāṇadassanakkhandhe samādapetā;


pli: ūnadasavasso hoti—


pli: Attanā asekkhena sīlakkhandhena samannāgato hoti, paraṁ asekkhe sīlakkhandhe samādapetā attanā asekkhena samādhikkhandhena samannāgato hoti, paraṁ asekkhe samādhikkhandhe samādapetā.


pli: Attanā asekkhena paññākkhandhena samannāgato hoti, paraṁ asekkhe paññākkhandhe samādapetā.


pli: Attanā asekkhena vimuttikkhandhena samannāgato hoti, paraṁ asekkhe vimuttikkhandhe samādapetā.


pli: Attanā asekkhena vimuttiñāṇadassanakkhandhena samannāgato hoti, paraṁ asekkhe vimuttiñāṇadassanakkhandhe samādapetā;


pli: dasavasso vā hoti atirekadasavasso vā—


pli: Assaddho hoti, ahiriko hoti, anottappī hoti, kusīto hoti, muṭṭhassati hoti, ūnadasavasso hoti—


pli: imehi kho, bhikkhave, chahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Chahi, bhikkhave, aṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Saddho hoti, hirimā hoti, ottappī hoti, āraddhavīriyo hoti, upaṭṭhitassati hoti, dasavasso vā hoti atirekadasavasso vā—


pli: imehi kho, bhikkhave, chahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Aparehipi, bhikkhave, chahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti, appassuto hoti, duppañño hoti, ūnadasavasso hoti—


pli: Na adhisīle sīlavipanno hoti, na ajjhācāre ācāravipanno hoti, na atidiṭṭhiyā diṭṭhivipanno hoti, bahussuto hoti, paññavā hoti, dasavasso vā hoti atirekadasavasso vā—


pli: Na paṭibalo hoti antevāsiṁ vā saddhivihāriṁ vā gilānaṁ upaṭṭhātuṁ vā upaṭṭhāpetuṁ vā, anabhirataṁ vūpakāsetuṁ vā vūpakāsāpetuṁ vā, uppannaṁ kukkuccaṁ dhammato vinodetuṁ, āpattiṁ na jānāti, āpattiyā vuṭṭhānaṁ na jānāti, ūnadasavasso hoti—


pli: Paṭibalo hoti antevāsiṁ vā saddhivihāriṁ vā gilānaṁ upaṭṭhātuṁ vā upaṭṭhāpetuṁ vā, anabhirataṁ vūpakāsetuṁ vā vūpakāsāpetuṁ vā, uppannaṁ kukkuccaṁ dhammato vinodetuṁ, āpattiṁ jānāti, āpattiyā vuṭṭhānaṁ jānāti, dasavasso vā hoti atirekadasavasso vā—


pli: Na paṭibalo hoti antevāsiṁ vā saddhivihāriṁ vā abhisamācārikāya sikkhāya sikkhāpetuṁ, ādibrahmacariyakāya sikkhāya vinetuṁ, abhidhamme vinetuṁ, abhivinaye vinetuṁ, uppannaṁ diṭṭhigataṁ dhammato vivecetuṁ, ūnadasavasso hoti—


pli: Paṭibalo hoti antevāsiṁ vā saddhivihāriṁ vā abhisamācārikāya sikkhāya sikkhāpetuṁ ādibrahmacariyakāya sikkhāya vinetuṁ, abhidhamme vinetuṁ, abhivinaye vinetuṁ, uppannaṁ diṭṭhigataṁ dhammato vivecetuṁ, dasavasso vā hoti atirekadasavasso vā—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ubhayāni kho panassa pātimokkhāni vitthārena na svāgatāni honti na suvibhattāni na suppavattīni na suvinicchitāni suttaso anubyañjanaso, ūnadasavasso hoti—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso, dasavasso vā hoti atirekadasavasso vā—


pli: imehi kho, bhikkhave, chahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo”ti.


pli: 25. Aññatitthiyapubbakathā


pli: Tena kho pana samayena yo so aññatitthiyapubbo upajjhāyena sahadhammikaṁ vuccamāno upajjhāyassa vādaṁ āropetvā taṁyeva titthāyatanaṁ saṅkami.


pli: So puna paccāgantvā bhikkhū upasampadaṁ yāci.


pli: Bhikkhū bhagavato etamatthaṁ ārocesuṁ.


pli: “Yo so, bhikkhave, aññatitthiyapubbo upajjhāyena sahadhammikaṁ vuccamāno upajjhāyassa vādaṁ āropetvā taṁyeva titthāyatanaṁ saṅkanto, so āgato na upasampādetabbo.


pli: Yo so, bhikkhave, aññopi aññatitthiyapubbo imasmiṁ dhammavinaye ākaṅkhati pabbajjaṁ, ākaṅkhati upasampadaṁ, tassa cattāro māse parivāso dātabbo.


pli: Evañca pana, bhikkhave, dātabbo—


pli: paṭhamaṁ kesamassuṁ ohārāpetvā kāsāyāni vatthāni acchādāpetvā ekaṁsaṁ uttarāsaṅgaṁ kārāpetvā bhikkhūnaṁ pāde vandāpetvā ukkuṭikaṁ nisīdāpetvā añjaliṁ paggaṇhāpetvā ‘evaṁ vadehī’ti vattabbo—


pli: ‘Buddhaṁ saraṇaṁ gacchāmi,


pli: Dhammaṁ saraṇaṁ gacchāmi,


pli: Saṅghaṁ saraṇaṁ gacchāmi.


pli: Dutiyampi buddhaṁ saraṇaṁ gacchāmi,


pli: Dutiyampi dhammaṁ saraṇaṁ gacchāmi,


pli: Dutiyampi saṅghaṁ saraṇaṁ gacchāmi.


pli: Tatiyampi buddhaṁ saraṇaṁ gacchāmi,


pli: Tatiyampi dhammaṁ saraṇaṁ gacchāmi,


pli: Tatiyampi saṅghaṁ saraṇaṁ gacchāmī’ti.


pli: Tena, bhikkhave, aññatitthiyapubbena saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, aññatitthiyapubbo imasmiṁ dhammavinaye ākaṅkhāmi upasampadaṁ.


pli: Sohaṁ, bhante, saṅghaṁ cattāro māse parivāsaṁ yācāmī’ti.


pli: Dutiyampi yācitabbo.


pli: Tatiyampi yācitabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo aññatitthiyapubbo imasmiṁ dhammavinaye ākaṅkhati upasampadaṁ.


pli: So saṅghaṁ cattāro māse parivāsaṁ yācati.


pli: Yadi saṅghassa pattakallaṁ saṅgho itthannāmassa aññatitthiyapubbassa cattāro māse parivāsaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa aññatitthiyapubbassa cattāro māse parivāsaṁ deti.


pli: Yassāyasmato khamati itthannāmassa aññatitthiyapubbassa cattāro māse parivāsassa dānaṁ, so tuṇhassa;


pli: yassa nakkhamati, so bhāseyya.


pli: Dinno saṅghena itthannāmassa aññatitthiyapubbassa cattāro māse parivāso.


pli: Khamati saṅghassa, tasmā tuṇhī, evametaṁ dhārayāmī’ti.


pli: Evaṁ kho, bhikkhave, aññatitthiyapubbo ārādhako hoti, evaṁ anārādhako.


pli: Kathañca, bhikkhave, aññatitthiyapubbo anārādhako hoti?


pli: Idha, bhikkhave, aññatitthiyapubbo atikālena gāmaṁ pavisati, atidivā paṭikkamati.


pli: Evampi, bhikkhave, aññatitthiyapubbo anārādhako hoti.


pli: Puna caparaṁ, bhikkhave, aññatitthiyapubbo vesiyāgocaro vā hoti, vidhavāgocaro vā hoti, thullakumārikāgocaro vā hoti, paṇḍakagocaro vā hoti, bhikkhunigocaro vā hoti.


pli: Puna caparaṁ, bhikkhave, aññatitthiyapubbo yāni tāni sabrahmacārīnaṁ uccāvacāni karaṇīyāni, tattha na dakkho hoti, na analaso, na tatrupāyāya vīmaṁsāya samannāgato, na alaṁ kātuṁ, na alaṁ saṁvidhātuṁ.


pli: Puna caparaṁ, bhikkhave, aññatitthiyapubbo na tibbacchando hoti uddese, paripucchāya, adhisīle, adhicitte, adhipaññāya.


pli: Puna caparaṁ, bhikkhave, aññatitthiyapubbo yassa titthāyatanā saṅkanto hoti, tassa satthuno tassa diṭṭhiyā tassa khantiyā tassa ruciyā tassa ādāyassa avaṇṇe bhaññamāne kupito hoti anattamano anabhiraddho, buddhassa vā dhammassa vā saṅghassa vā avaṇṇe bhaññamāne attamano hoti udaggo abhiraddho.


pli: Yassa vā pana titthāyatanā saṅkanto hoti, tassa satthuno tassa diṭṭhiyā tassa khantiyā tassa ruciyā tassa ādāyassa vaṇṇe bhaññamāne attamano hoti udaggo abhiraddho, buddhassa vā dhammassa vā saṅghassa vā vaṇṇe bhaññamāne kupito hoti anattamano anabhiraddho.


pli: Idaṁ, bhikkhave, saṅghātanikaṁ aññatitthiyapubbassa anārādhanīyasmiṁ.


pli: Evampi kho, bhikkhave, aññatitthiyapubbo anārādhako hoti.


pli: Evaṁ anārādhako kho, bhikkhave, aññatitthiyapubbo āgato na upasampādetabbo.


pli: Kathañca, bhikkhave, aññatitthiyapubbo ārādhako hoti?


pli: Idha, bhikkhave, aññatitthiyapubbo nātikālena gāmaṁ pavisati nātidivā paṭikkamati.


pli: Evampi, bhikkhave, aññatitthiyapubbo ārādhako hoti.


pli: Puna caparaṁ, bhikkhave, aññatitthiyapubbo na vesiyāgocaro hoti, na vidhavāgocaro hoti, na thullakumārikāgocaro hoti, na paṇḍakagocaro hoti, na bhikkhunigocaro hoti.


pli: Puna caparaṁ, bhikkhave, aññatitthiyapubbo yāni tāni sabrahmacārīnaṁ uccāvacāni karaṇīyāni, tattha dakkho hoti, analaso, tatrupāyāya vīmaṁsāya samannāgato, alaṁ kātuṁ, alaṁ saṁvidhātuṁ.


pli: Puna caparaṁ, bhikkhave, aññatitthiyapubbo tibbacchando hoti uddese, paripucchāya, adhisīle, adhicitte, adhipaññāya.


pli: Puna caparaṁ, bhikkhave, aññatitthiyapubbo yassa titthāyatanā saṅkanto hoti, tassa satthuno tassa diṭṭhiyā tassa khantiyā tassa ruciyā tassa ādāyassa avaṇṇe bhaññamāne attamano hoti udaggo abhiraddho, buddhassa vā dhammassa vā saṅghassa vā avaṇṇe bhaññamāne kupito hoti anattamano anabhiraddho.


pli: Yassa vā pana titthāyatanā saṅkanto hoti, tassa satthuno tassa diṭṭhiyā tassa khantiyā tassa ruciyā tassa ādāyassa vaṇṇe bhaññamāne kupito hoti anattamano anabhiraddho, buddhassa vā dhammassa vā saṅghassa vā vaṇṇe bhaññamāne attamano hoti udaggo abhiraddho.


pli: Idaṁ, bhikkhave, saṅghātanikaṁ aññatitthiyapubbassa ārādhanīyasmiṁ.


pli: Evampi kho, bhikkhave, aññatitthiyapubbo ārādhako hoti.


pli: Evaṁ ārādhako kho, bhikkhave, aññatitthiyapubbo āgato upasampādetabbo.


pli: Sace, bhikkhave, aññatitthiyapubbo naggo āgacchati, upajjhāyamūlakaṁ cīvaraṁ pariyesitabbaṁ.


pli: Sace acchinnakeso āgacchati, saṅgho apaloketabbo bhaṇḍukammāya.


pli: Ye te, bhikkhave, aggikā jaṭilakā, te āgatā upasampādetabbā, na tesaṁ parivāso dātabbo.


pli: Taṁ kissa hetu?


pli: Kammavādino ete, bhikkhave, kiriyavādino.


pli: Sace, bhikkhave, jātiyā sākiyo aññatitthiyapubbo āgacchati, so āgato upasampādetabbo, na tassa parivāso dātabbo.


pli: Imāhaṁ, bhikkhave, ñātīnaṁ āveṇikaṁ parihāraṁ dammī”ti.


pli: Aññatitthiyapubbakathā niṭṭhitā.


pli: Sattamo bhāṇavāro.


pli: 26. Pañcābādhavatthu


pli: Tena kho pana samayena magadhesu pañca ābādhā ussannā honti—


pli: kuṭṭhaṁ, gaṇḍo, kilāso, soso, apamāro.


pli: Manussā pañcahi ābādhehi phuṭṭhā jīvakaṁ komārabhaccaṁ upasaṅkamitvā evaṁ vadanti—


pli: “sādhu no, ācariya, tikicchāhī”ti.


pli: “Ahaṁ khvayyo, bahukicco bahukaraṇīyo;


pli: rājā ca me māgadho seniyo bimbisāro upaṭṭhātabbo itthāgārañca buddhappamukho ca bhikkhusaṅgho;


pli: nāhaṁ sakkomi tikicchitun”ti.


pli: “Sabbaṁ sāpateyyañca te, ācariya, hotu;


pli: mayañca te dāsā;


pli: sādhu, no, ācariya, tikicchāhī”ti.


pli: “Ahaṁ khvayyo, bahukicco bahukaraṇīyo rājā ca me māgadho seniyo bimbisāro upaṭṭhātabbo itthāgārañca buddhappamukho ca bhikkhusaṅgho;


pli: Atha kho tesaṁ manussānaṁ etadahosi—


pli: “ime kho samaṇā sakyaputtiyā sukhasīlā sukhasamācārā, subhojanāni bhuñjitvā nivātesu sayanesu sayanti.


pli: Yannūna mayaṁ samaṇesu sakyaputtiyesu pabbajeyyāma.


pli: Tattha bhikkhū ceva upaṭṭhahissanti, jīvako ca komārabhacco tikicchissatī”ti.


pli: Atha kho te manussā bhikkhū upasaṅkamitvā pabbajjaṁ yāciṁsu.


pli: Te bhikkhū pabbājesuṁ, upasampādesuṁ.


pli: Te bhikkhū ceva upaṭṭhahiṁsu jīvako ca komārabhacco tikicchi.


pli: Tena kho pana samayena bhikkhū bahū gilāne bhikkhū upaṭṭhahantā yācanabahulā viññattibahulā viharanti—


pli: “gilānabhattaṁ detha, gilānupaṭṭhākabhattaṁ detha, gilānabhesajjaṁ dethā”ti.


pli: Jīvakopi komārabhacco bahū gilāne bhikkhū tikicchanto aññataraṁ rājakiccaṁ parihāpesi.


pli: Aññataropi puriso pañcahi ābādhehi phuṭṭho jīvakaṁ komārabhaccaṁ upasaṅkamitvā etadavoca—


pli: “sādhu maṁ, ācariya, tikicchāhī”ti.


pli: “Ahaṁ khvayyo, bahukicco, bahukaraṇīyo, rājā ca me māgadho seniyo bimbisāro upaṭṭhātabbo itthāgārañca buddhappamukho ca bhikkhusaṅgho;


pli: nāhaṁ sakkomi tikicchitun”ti.


pli: “Sabbaṁ sāpateyyañca te, ācariya, hotu, ahañca te dāso;


pli: sādhu maṁ, ācariya, tikicchāhī”ti.


pli: “Ahaṁ khvayyo, bahukicco bahukaraṇīyo, rājā ca me māgadho seniyo bimbisāro upaṭṭhātabbo itthāgārañca buddhappamukho ca bhikkhusaṅgho, nāhaṁ sakkomi tikicchitun”ti.


pli: Atha kho tassa purisassa etadahosi—


pli: “ime kho samaṇā sakyaputtiyā sukhasīlā sukhasamācārā, subhojanāni bhuñjitvā nivātesu sayanesu sayanti.


pli: Yannūnāhaṁ samaṇesu sakyaputtiyesu pabbajeyyaṁ.


pli: Tattha bhikkhū ceva upaṭṭhahissanti, jīvako ca komārabhacco tikicchissati.


pli: Somhi arogo vibbhamissāmī”ti.


pli: Atha kho so puriso bhikkhu upasaṅkamitvā pabbajjaṁ yāci.


pli: Taṁ bhikkhū pabbājesuṁ, upasampādesuṁ.


pli: Taṁ bhikkhū ceva upaṭṭhahiṁsu, jīvako ca komārabhacco tikicchi.


pli: So arogo vibbhami.


pli: Addasā kho jīvako komārabhacco taṁ purisaṁ vibbhantaṁ, disvāna taṁ purisaṁ etadavoca—


pli: “nanu tvaṁ, ayyo, bhikkhūsu pabbajito ahosī”ti?


pli: “Evaṁ, ācariyā”ti.


pli: “Kissa pana tvaṁ, ayyo, evarūpamakāsī”ti?


pli: Atha kho so puriso jīvakassa komārabhaccassa etamatthaṁ ārocesi.


pli: Jīvako komārabhacco ujjhāyati khiyyati vipāceti—


pli: “kathañhi nāma bhadantā pañcahi ābādhehi phuṭṭhaṁ pabbājessantī”ti.


pli: Atha kho jīvako komārabhacco yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho jīvako komārabhacco bhagavantaṁ etadavoca—


pli: “sādhu, bhante, ayyā pañcahi ābādhehi phuṭṭhaṁ na pabbājeyyun”ti.


pli: Atha kho bhagavā jīvakaṁ komārabhaccaṁ dhammiyā kathāya sandassesi samādapesi samuttejesi sampahaṁsesi.


pli: Atha kho jīvako komārabhacco bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, pañcahi ābādhehi phuṭṭho pabbājetabbo.


pli: Yo pabbājeyya, āpatti dukkaṭassā”ti.


pli: 27. Rājabhaṭavatthu


pli: Tena kho pana samayena rañño māgadhassa seniyassa bimbisārassa paccanto kupito hoti.


pli: Atha kho rājā māgadho seniyo bimbisāro senānāyake mahāmatte āṇāpesi—


pli: “gacchatha, bhaṇe, paccantaṁ uccinathā”ti.


pli: “Evaṁ, devā”ti kho senānāyakā mahāmattā rañño māgadhassa seniyassa bimbisārassa paccassosuṁ.


pli: Atha kho abhiññātānaṁ abhiññātānaṁ yodhānaṁ etadahosi—


pli: “mayaṁ kho yuddhābhinandino gacchantā pāpañca karoma, bahuñca apuññaṁ pasavāma.


pli: Kena nu kho mayaṁ upāyena pāpā ca virameyyāma kalyāṇañca kareyyāmā”ti?


pli: Atha kho tesaṁ yodhānaṁ etadahosi—


pli: “ime kho samaṇā sakyaputtiyā dhammacārino samacārino brahmacārino saccavādino sīlavanto kalyāṇadhammā.


pli: Sace kho mayaṁ samaṇesu sakyaputtiyesu pabbajeyyāma, evaṁ mayaṁ pāpā ca virameyyāma kalyāṇañca kareyyāmā”ti.


pli: Atha kho te yodhā bhikkhū upasaṅkamitvā pabbajjaṁ yāciṁsu.


pli: Te bhikkhū pabbājesuṁ, upasampādesuṁ.


pli: Senānāyakā mahāmattā rājabhaṭe pucchiṁsu—


pli: “kiṁ nu kho, bhaṇe, itthannāmo ca itthannāmo ca yodhā na dissantī”ti?


pli: “Itthannāmo ca itthannāmo ca, sāmi, yodhā bhikkhūsu pabbajitā”ti.


pli: Senānāyakā mahāmattā ujjhāyanti khiyyanti vipācenti—


pli: “kathañhi nāma samaṇā sakyaputtiyā rājabhaṭaṁ pabbājessantī”ti.


pli: Senānāyakā mahāmattā rañño māgadhassa seniyassa bimbisārassa etamatthaṁ ārocesuṁ.


pli: Atha kho rājā māgadho seniyo bimbisāro vohārike mahāmatte pucchi—


pli: “yo, bhaṇe, rājabhaṭaṁ pabbājeti, kiṁ so pasavatī”ti?


pli: “Upajjhāyassa, deva, sīsaṁ chetabbaṁ, anussāvakassa jivhā uddharitabbā, gaṇassa upaḍḍhaphāsukā bhañjitabbā”ti.


pli: Atha kho rājā māgadho seniyo bimbisāro yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho rājā māgadho seniyo bimbisāro bhagavantaṁ etadavoca—


pli: “santi, bhante, rājāno assaddhā appasannā.


pli: Te appamattakenapi bhikkhū viheṭheyyuṁ.


pli: Sādhu, bhante, ayyā rājabhaṭaṁ na pabbājeyyun”ti.


pli: Atha kho bhagavā rājānaṁ māgadhaṁ seniyaṁ bimbisāraṁ dhammiyā kathāya sandassesi samādapesi samuttejesi sampahaṁsesi.


pli: Atha kho rājā māgadho seniyo bimbisāro bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, rājabhaṭo pabbājetabbo.


pli: Yo pabbājeyya, āpatti dukkaṭassā”ti.


pli: 28. Aṅgulimālacoravatthu


pli: Tena kho pana samayena coro aṅgulimālo bhikkhūsu pabbajito hoti.


pli: Manussā passitvā ubbijjantipi, uttasantipi, palāyantipi, aññenapi gacchanti, aññenapi mukhaṁ karonti, dvārampi thakenti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā dhajabandhaṁ coraṁ pabbājessantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: “na, bhikkhave, dhajabandho coro pabbājetabbo.


pli: 29. Kārabhedakacoravatthu


pli: Tena kho pana samayena raññā māgadhena seniyena bimbisārena anuññātaṁ hoti—


pli: “ye samaṇesu sakyaputtiyesu pabbajanti, na te labbhā kiñci kātuṁ;


pli: svākkhāto dhammo, carantu brahmacariyaṁ sammā dukkhassa antakiriyāyā”ti.


pli: Tena kho pana samayena aññataro puriso corikaṁ katvā kārāya baddho hoti.


pli: So kāraṁ bhinditvā palāyitvā bhikkhūsu pabbajito hoti.


pli: Manussā passitvā evamāhaṁsu—


pli: “ayaṁ so kārabhedako coro.


pli: Handa naṁ nemā”ti.


pli: Ekacce evamāhaṁsu—


pli: “māyyo, evaṁ avacuttha.


pli: Anuññātaṁ raññā māgadhena seniyena bimbisārena—


pli: ‘ye samaṇesu sakyaputtiyesu pabbajanti, na te labbhā kiñci kātuṁ;


pli: svākkhāto dhammo, carantu brahmacariyaṁ sammā dukkhassa antakiriyāyā’”ti.


pli: Manussā ujjhāyanti khiyyanti vipācenti—


pli: “abhayūvarā ime samaṇā sakyaputtiyā, nayime labbhā kiñci kātuṁ.


pli: Kathañhi nāma samaṇā sakyaputtiyā kārabhedakaṁ coraṁ pabbājessantī”ti.


pli: Bhagavato etamatthaṁ ārocesuṁ.


pli: “Na, bhikkhave, kārabhedako coro pabbājetabbo.


pli: Yo pabbājeyya, āpatti dukkaṭassā”ti.


pli: 30. Likhitakacoravatthu


pli: Tena kho pana samayena aññataro puriso corikaṁ katvā palāyitvā bhikkhūsu pabbajito hoti.


pli: So ca rañño antepure likhito hoti—


pli: yattha passati, tattha hantabboti.


pli: Manussā passitvā evamāhaṁsu—


pli: “ayaṁ so likhitako coro.


pli: Handa naṁ hanāmā”ti.


pli: Ekacce evamāhaṁsu—


pli: “māyyo, evaṁ avacuttha.


pli: Anuññātaṁ raññā māgadhena seniyena bimbisārena ‘ye samaṇesu sakyaputtiyesu pabbajanti, na te labbhā kiñci kātuṁ, svākkhāto dhammo, carantu brahmacariyaṁ sammā dukkhassa antakiriyāyā’”ti.


pli: Kathañhi nāma samaṇā sakyaputtiyā likhitakaṁ coraṁ pabbājessantī”ti.


pli: “Na, bhikkhave, likhitako coro pabbājetabbo.


pli: 31. Kasāhatavatthu


pli: Tena kho pana samayena aññataro puriso kasāhato katadaṇḍakammo bhikkhūsu pabbajito hoti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā kasāhataṁ katadaṇḍakammaṁ pabbājessantī”ti.


pli: Bhagavato etamatthaṁ ārocesuṁ.


pli: “Na, bhikkhave, kasāhato katadaṇḍakammo pabbājetabbo.


pli: Yo pabbājeyya, āpatti dukkaṭassā”ti.


pli: 32. Lakkhaṇāhatavatthu


pli: Tena kho pana samayena aññataro puriso lakkhaṇāhato katadaṇḍakammo bhikkhūsu pabbajito hoti.


pli: “kathañhi nāma samaṇā sakyaputtiyā lakkhaṇāhataṁ katadaṇḍakammaṁ pabbājessantī”ti.


pli: “Na, bhikkhave, lakkhaṇāhato katadaṇḍakammo pabbājetabbo.


pli: 33. Iṇāyikavatthu


pli: Tena kho pana samayena aññataro puriso iṇāyiko palāyitvā bhikkhūsu pabbajito hoti.


pli: Dhaniyā passitvā evamāhaṁsu—


pli: “ayaṁ so amhākaṁ iṇāyiko.


pli: Handa naṁ nemā”ti.


pli: Ekacce evamāhaṁsu—


pli: “māyyo, evaṁ avacuttha.


pli: Anuññātaṁ raññā māgadhena seniyena bimbisārena—


pli: ‘ye samaṇesu sakyaputtiyesu pabbajanti, na te labbhā kiñci kātuṁ;


pli: svākkhāto dhammo, carantu brahmacariyaṁ sammā dukkhassa antakiriyāyā’”ti.


pli: Manussā ujjhāyanti khiyyanti vipācenti—


pli: “abhayūvarā ime samaṇā sakyaputtiyā.


pli: Nayime labbhā kiñci kātuṁ.


pli: Kathañhi nāma samaṇā sakyaputtiyā iṇāyikaṁ pabbājessantī”ti.


pli: Bhagavato etamatthaṁ ārocesuṁ.


pli: “Na, bhikkhave, iṇāyiko pabbājetabbo.


pli: Yo pabbājeyya, āpatti dukkaṭassā”ti.


pli: 34. Dāsavatthu


pli: Tena kho pana samayena aññataro dāso palāyitvā bhikkhūsu pabbajito hoti.


pli: Ayyakā passitvā evamāhaṁsu—


pli: “ayaṁ so amhākaṁ dāso.


pli: Handa naṁ nemā”ti.


pli: Ekacce evamāhaṁsu—


pli: “māyyo, evaṁ avacuttha, anuññātaṁ raññā māgadhena seniyena bimbisārena ‘ye samaṇesu sakyaputtiyesu pabbajanti, na te labbhā kiñci kātuṁ, svākkhāto dhammo, carantu brahmacariyaṁ sammā dukkhassa antakiriyāyā’”ti.


pli: “abhayūvarā ime samaṇā sakyaputtiyā, nayime labbhā kiñci kātuṁ.


pli: Kathañhi nāma samaṇā sakyaputtiyā dāsaṁ pabbājessantī”ti.


pli: “Na, bhikkhave, dāso pabbājetabbo.


pli: 35. Kammārabhaṇḍuvatthu


pli: Tena kho pana samayena aññataro kammārabhaṇḍu mātāpitūhi saddhiṁ bhaṇḍitvā ārāmaṁ gantvā bhikkhūsu pabbajito hoti.


pli: Atha kho tassa kammārabhaṇḍussa mātāpitaro taṁ kammārabhaṇḍuṁ vicinantā ārāmaṁ gantvā bhikkhū pucchiṁsu—


pli: “api, bhante, evarūpaṁ dārakaṁ passeyyāthā”ti?


pli: Bhikkhū ajānaṁyeva āhaṁsu—


pli: “na jānāmā”ti, apassaṁyeva āhaṁsu—


pli: “na passāmā”ti.


pli: Atha kho tassa kammārabhaṇḍussa mātāpitaro taṁ kammārabhaṇḍuṁ vicinantā bhikkhūsu pabbajitaṁ disvā ujjhāyanti khiyyanti vipācenti—


pli: “alajjino ime samaṇā sakyaputtiyā, dussīlā musāvādino.


pli: Jānaṁyeva āhaṁsu—‘na jānāmā’ti, passaṁyeva āhaṁsu—‘na passāmā’ti.


pli: Ayaṁ dārako bhikkhūsu pabbajito”ti.


pli: Assosuṁ kho bhikkhū tassa kammārabhaṇḍussa mātāpitūnaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: “Anujānāmi, bhikkhave, saṅghaṁ apaloketuṁ bhaṇḍukammāyā”ti.


pli: 36. Upālidārakavatthu


pli: Tena kho pana samayena rājagahe sattarasavaggiyā dārakā sahāyakā honti.


pli: Upālidārako tesaṁ pāmokkho hoti.


pli: Atha kho upālissa mātāpitūnaṁ etadahosi—


pli: “kena nu kho upāyena upāli amhākaṁ accayena sukhañca jīveyya, na ca kilameyyā”ti?


pli: “sace kho upāli lekhaṁ sikkheyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: “sace kho upāli lekhaṁ sikkhissati, aṅguliyo dukkhā bhavissanti.


pli: Sace kho upāli gaṇanaṁ sikkheyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: “sace kho upāli gaṇanaṁ sikkhissati, urassa dukkho bhavissati.


pli: Sace kho upāli rūpaṁ sikkheyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: “sace kho upāli rūpaṁ sikkhissati, akkhīni dukkhā bhavissanti.


pli: Ime kho samaṇā sakyaputtiyā sukhasīlā sukhasamācārā, subhojanāni bhuñjitvā nivātesu sayanesu sayanti.


pli: Sace kho upāli samaṇesu sakyaputtiyesu pabbajeyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: Assosi kho upālidārako mātāpitūnaṁ imaṁ kathāsallāpaṁ.


pli: Atha kho upālidārako yena te dārakā tenupasaṅkami, upasaṅkamitvā te dārake etadavoca—


pli: “etha mayaṁ, ayyā, samaṇesu sakyaputtiyesu pabbajissāmā”ti.


pli: “Sace kho tvaṁ, ayya, pabbajissasi, evaṁ mayampi pabbajissāmā”ti.


pli: Atha kho te dārakā ekamekassa mātāpitaro upasaṅkamitvā etadavocuṁ—


pli: “anujānātha maṁ agārasmā anāgāriyaṁ pabbajjāyā”ti.


pli: Atha kho tesaṁ dārakānaṁ mātāpitaro—


pli: “sabbepime dārakā samānacchandā kalyāṇādhippāyā”ti—


pli: anujāniṁsu.


pli: Te bhikkhū upasaṅkamitvā pabbajjaṁ yāciṁsu.


pli: Te bhikkhū pabbājesuṁ upasampādesuṁ.


pli: Te rattiyā paccūsasamayaṁ paccuṭṭhāya rodanti—


pli: “yāguṁ detha, bhattaṁ detha, khādanīyaṁ dethā”ti.


pli: Bhikkhū evamāhaṁsu—


pli: “āgametha, āvuso, yāva ratti vibhāyati.


pli: Sace yāgu bhavissati pivissatha, sace bhattaṁ bhavissati bhuñjissatha, sace khādanīyaṁ bhavissati khādissatha;


pli: no ce bhavissati yāgu vā bhattaṁ vā khādanīyaṁ vā, piṇḍāya caritvā bhuñjissathā”ti.


pli: Evampi kho te bhikkhū bhikkhūhi vuccamānā rodantiyeva “yāguṁ detha, bhattaṁ detha, khādanīyaṁ dethā”ti;


pli: senāsanaṁ uhadantipi ummihantipi.


pli: Assosi kho bhagavā rattiyā paccūsasamayaṁ paccuṭṭhāya dārakasaddaṁ.


pli: Sutvāna āyasmantaṁ ānandaṁ āmantesi—


pli: “kiṁ nu kho so, ānanda, dārakasaddo”ti?


pli: Atha kho āyasmā ānando bhagavato etamatthaṁ ārocesi …pe…


pli: “saccaṁ kira, bhikkhave, bhikkhū jānaṁ ūnavīsativassaṁ puggalaṁ upasampādentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā jānaṁ ūnavīsativassaṁ puggalaṁ upasampādessanti.


pli: Ūnavīsativasso, bhikkhave, puggalo akkhamo hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātiko hoti.


pli: Vīsativassova kho, bhikkhave, puggalo khamo hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ, uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsakajātiko hoti.


pli: Netaṁ, bhikkhave, appasannānaṁ vā pasādāya, pasannānaṁ vā bhiyyobhāvāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, jānaṁ ūnavīsativasso puggalo upasampādetabbo.


pli: Yo upasampādeyya, yathādhammo kāretabbo”ti.


pli: 37. Ahivātakarogavatthu


pli: Tena kho pana samayena aññataraṁ kulaṁ ahivātakarogena kālaṅkataṁ hoti.


pli: Tassa pitāputtakā sesā honti.


pli: Te bhikkhūsu pabbajitvā ekatova piṇḍāya caranti.


pli: Atha kho so dārako pituno bhikkhāya dinnāya upadhāvitvā etadavoca—


pli: “mayhampi, tāta, dehi;


pli: mayhampi, tāta, dehī”ti.


pli: Manussā ujjhāyanti khiyyanti vipācenti—


pli: “abrahmacārino ime samaṇā sakyaputtiyā.


pli: Ayampi dārako bhikkhuniyā jāto”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: “Na, bhikkhave, ūnapannarasavasso dārako pabbājetabbo.


pli: Yo pabbājeyya, āpatti dukkaṭassā”ti.


pli: Tena kho pana samayena āyasmato ānandassa upaṭṭhākakulaṁ saddhaṁ pasannaṁ ahivātakarogena kālaṅkataṁ hoti, dve ca dārakā sesā honti.


pli: Te porāṇakena āciṇṇakappena bhikkhū passitvā upadhāvanti.


pli: Bhikkhū apasādenti.


pli: Te bhikkhūhi apasādiyamānā rodanti.


pli: Atha kho āyasmato ānandassa etadahosi—


pli: “bhagavatā paññattaṁ—


pli: ‘na ūnapannarasavasso dārako pabbājetabbo’ti.


pli: Ime ca dārakā ūnapannarasavassā.


pli: Kena nu kho upāyena ime dārakā na vinasseyyun”ti?


pli: Atha kho āyasmā ānando bhagavato etamatthaṁ ārocesi.


pli: “Ussahanti pana te, ānanda, dārakā kāke uḍḍāpetun”ti?


pli: “Ussahanti, bhagavā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ūnapannarasavassaṁ dārakaṁ kākuḍḍepakaṁ pabbājetun”ti.


pli: 38. Kaṇṭakavatthu


pli: Tena kho pana samayena āyasmato upanandassa sakyaputtassa dve sāmaṇerā honti—


pli: kaṇṭako ca mahako ca.


pli: Te aññamaññaṁ dūsesuṁ.


pli: Bhikkhū ujjhāyanti khiyyanti vipācenti—


pli: “kathañhi nāma sāmaṇerā evarūpaṁ anācāraṁ ācarissantī”ti.


pli: Bhagavato etamatthaṁ ārocesuṁ.


pli: “Na, bhikkhave, ekena dve sāmaṇerā upaṭṭhāpetabbā.


pli: Yo upaṭṭhāpeyya, āpatti dukkaṭassā”ti.


pli: 39. Āhundarikavatthu


pli: Tena kho pana samayena bhagavā tattheva rājagahe vassaṁ vasi, tattha hemantaṁ, tattha gimhaṁ.


pli: Manussā ujjhāyanti khiyyanti vipācenti—


pli: “āhundarikā samaṇānaṁ sakyaputtiyānaṁ disā andhakārā, na imesaṁ disā pakkhāyantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā āyasmantaṁ ānandaṁ āmantesi—


pli: “gacchānanda, avāpuraṇaṁ ādāya anupariveṇiyaṁ bhikkhūnaṁ ārocehi—


pli: ‘icchatāvuso bhagavā dakkhiṇāgiriṁ cārikaṁ pakkamituṁ.


pli: Yassāyasmato attho, so āgacchatū’”ti.


pli: “Evaṁ, bhante”ti kho āyasmā ānando bhagavato paṭissuṇitvā avāpuraṇaṁ ādāya anupariveṇiyaṁ bhikkhūnaṁ ārocesi—


pli: “icchatāvuso, bhagavā dakkhiṇāgiriṁ cārikaṁ pakkamituṁ.


pli: Yassāyasmato attho, so āgacchatū”ti.


pli: Bhikkhū evamāhaṁsu—


pli: “bhagavatā, āvuso ānanda, paññattaṁ dasavassāni nissāya vatthuṁ, dasavassena nissayaṁ dātuṁ.


pli: Tattha ca no gantabbaṁ bhavissati, nissayo ca gahetabbo bhavissati, ittaro ca vāso bhavissati, puna ca paccāgantabbaṁ bhavissati, puna ca nissayo gahetabbo bhavissati.


pli: Sace amhākaṁ ācariyupajjhāyā gamissanti, mayampi gamissāma;


pli: no ce amhākaṁ ācariyupajjhāyā gamissanti, mayampi na gamissāma.


pli: Lahucittakatā no, āvuso ānanda, paññāyissatī”ti.


pli: Atha kho bhagavā ogaṇena bhikkhusaṅghena dakkhiṇāgiriṁ cārikaṁ pakkāmi.


pli: 40. Nissayamuccanakakathā


pli: Atha kho bhagavā dakkhiṇāgirismiṁ yathābhirantaṁ viharitvā punadeva rājagahaṁ paccāgacchi.


pli: “kiṁ nu kho, ānanda, tathāgato ogaṇena bhikkhusaṅghena dakkhiṇāgiriṁ cārikaṁ pakkanto”ti?


pli: Atha kho āyasmā ānando bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, byattena bhikkhunā paṭibalena pañcavassāni nissāya vatthuṁ, abyattena yāvajīvaṁ.


pli: Pañcahi, bhikkhave, aṅgehi samannāgatena bhikkhunā na anissitena vatthabbaṁ.


pli: Na asekkhena sīlakkhandhena samannāgato hoti na asekkhena samādhikkhandhena, na asekkhena paññākkhandhena na asekkhena vimuttikkhandhena na asekkhena vimuttiñāṇadassanakkhandhena samannāgato hoti—


pli: imehi kho, bhikkhave, pañcahaṅgehi samannāgatena bhikkhunā na anissitena vatthabbaṁ.


pli: Pañcahi, bhikkhave, aṅgehi samannāgatena bhikkhunā anissitena vatthabbaṁ.


pli: Asekkhena sīlakkhandhena samannāgato hoti asekkhena samādhikkhandhena.


pli: Asekkhena paññākkhandhena …


pli: asekkhena vimuttikkhandhena …


pli: asekkhena vimuttiñāṇadassanakkhandhena samannāgato hoti—


pli: imehi kho, bhikkhave, pañcahaṅgehi samannāgatena bhikkhunā anissitena vatthabbaṁ.


pli: Aparehipi, bhikkhave, pañcahaṅgehi samannāgatena bhikkhunā na anissitena vatthabbaṁ.


pli: Assaddho hoti, ahiriko hoti, anottappī hoti, kusīto hoti, muṭṭhassati hoti—


pli: Saddho hoti, hirimā hoti, ottappī hoti, āraddhavīriyo hoti, upaṭṭhitassati hoti—


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti, appassuto hoti, duppañño hoti—


pli: Na adhisīle sīlavipanno hoti, na ajjhācāre ācāravipanno hoti, na atidiṭṭhiyā diṭṭhivipanno hoti, bahussuto hoti, paññavā hoti—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ubhayāni kho panassa pātimokkhāni vitthārena na svāgatāni honti na suvibhattāni na suppavattīni na suvinicchitāni suttaso anubyañjanaso—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ūnapañcavasso hoti—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, pañcavasso vā hoti atirekapañcavasso vā—


pli: Pañcakadasavāro niṭṭhito.


pli: Chahi, bhikkhave, aṅgehi samannāgatena bhikkhunā na anissitena vatthabbaṁ.


pli: Na asekkhena sīlakkhandhena samannāgato hoti, na asekkhena samādhikkhandhena, na asekkhena paññākkhandhena, na asekkhena vimuttikkhandhena, na asekkhena vimuttiñāṇadassanakkhandhena samannāgato hoti, ūnapañcavasso hoti—


pli: imehi kho, bhikkhave, chahaṅgehi samannāgatena bhikkhunā na anissitena vatthabbaṁ.


pli: Chahi, bhikkhave, aṅgehi samannāgatena bhikkhunā anissitena vatthabbaṁ.


pli: Asekkhena sīlakkhandhena samannāgato hoti, asekkhena samādhikkhandhena, asekkhena paññākkhandhena, asekkhena vimuttikkhandhena, asekkhena vimuttiñāṇadassanakkhandhena samannāgato hoti, pañcavasso vā hoti atirekapañcavasso vā—


pli: imehi kho, bhikkhave, chahaṅgehi samannāgatena bhikkhunā anissitena vatthabbaṁ.


pli: Aparehipi, bhikkhave, chahaṅgehi samannāgatena bhikkhunā na anissitena vatthabbaṁ.


pli: Assaddho hoti, ahiriko hoti, anottappī hoti, kusīto hoti, muṭṭhassati hoti, ūnapañcavasso hoti—


pli: Saddho hoti, hirimā hoti, ottappī hoti, āraddhavīriyo hoti, upaṭṭhitassati hoti, pañcavasso vā hoti atirekapañcavasso vā—


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti, appassuto hoti, duppañño hoti, ūnapañcavasso hoti—


pli: Na adhisīle sīlavipanno hoti, na ajjhācāre ācāravipanno hoti, na atidiṭṭhiyā diṭṭhivipanno hoti, bahussuto hoti, paññavā hoti, pañcavasso vā hoti atirekapañcavasso vā—


pli: Āpattiṁ na jānāti, anāpattiṁ na jānāti, lahukaṁ āpattiṁ na jānāti, garukaṁ āpattiṁ na jānāti, ubhayāni kho panassa pātimokkhāni vitthārena na svāgatāni honti na suvibhattāni na suppavattīni na suvinicchitāni suttaso anubyañjanaso, ūnapañcavasso hoti—


pli: Āpattiṁ jānāti, anāpattiṁ jānāti, lahukaṁ āpattiṁ jānāti, garukaṁ āpattiṁ jānāti, ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso, pañcavasso vā hoti atirekapañcavasso vā—


pli: imehi kho, bhikkhave, chahaṅgehi samannāgatena bhikkhunā anissitena vatthabban”ti.


pli: Abhayūvarabhāṇavāro niṭṭhito aṭṭhamo.


pli: 41. Rāhulavatthu


pli: Atha kho bhagavā rājagahe yathābhirantaṁ viharitvā yena kapilavatthu tena cārikaṁ pakkāmi.


pli: Anupubbena cārikaṁ caramāno yena kapilavatthu tadavasari.


pli: Tatra sudaṁ bhagavā sakkesu viharati kapilavatthusmiṁ nigrodhārāme.


pli: Atha kho bhagavā pubbaṇhasamayaṁ nivāsetvā pattacīvaramādāya yena suddhodanassa sakkassa nivesanaṁ tenupasaṅkami, upasaṅkamitvā paññatte āsane nisīdi.


pli: Atha kho rāhulamātā devī rāhulaṁ kumāraṁ etadavoca—


pli: “eso te, rāhula, pitā.


pli: Gacchassu, dāyajjaṁ yācāhī”ti.


pli: Atha kho rāhulo kumāro yena bhagavā tenupasaṅkami, upasaṅkamitvā bhagavato purato, aṭṭhāsi—


pli: “sukhā te, samaṇa, chāyā”ti.


pli: Atha kho bhagavā uṭṭhāyāsanā pakkāmi.


pli: Atha kho rāhulo kumāro bhagavantaṁ piṭṭhito piṭṭhito anubandhi—


pli: “dāyajjaṁ me, samaṇa, dehi;


pli: dāyajjaṁ me, samaṇa, dehī”ti.


pli: Atha kho bhagavā āyasmantaṁ sāriputtaṁ āmantesi—


pli: “tena hi tvaṁ, sāriputta, rāhulaṁ kumāraṁ pabbājehī”ti.


pli: “Kathāhaṁ, bhante, rāhulaṁ kumāraṁ pabbājemī”ti?


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, tīhi saraṇagamanehi sāmaṇerapabbajjaṁ.


pli: Evañca pana, bhikkhave, pabbājetabbo—


pli: paṭhamaṁ kesamassuṁ ohārāpetvā kāsāyāni vatthāni acchādāpetvā ekaṁsaṁ uttarāsaṅgaṁ kārāpetvā bhikkhūnaṁ pāde vandāpetvā ukkuṭikaṁ nisīdāpetvā añjaliṁ paggaṇhāpetvā ‘evaṁ vadehī’ti vattabbo—


pli: ‘Buddhaṁ saraṇaṁ gacchāmi,


pli: Dhammaṁ saraṇaṁ gacchāmi,


pli: Saṅghaṁ saraṇaṁ gacchāmi.


pli: Dutiyampi buddhaṁ saraṇaṁ gacchāmi,


pli: Dutiyampi dhammaṁ saraṇaṁ gacchāmi,


pli: Dutiyampi saṅghaṁ saraṇaṁ gacchāmi.


pli: Tatiyampi buddhaṁ saraṇaṁ gacchāmi,


pli: Tatiyampi dhammaṁ saraṇaṁ gacchāmi,


pli: Tatiyampi saṅghaṁ saraṇaṁ gacchāmī’ti.


pli: Anujānāmi, bhikkhave, imehi tīhi saraṇagamanehi sāmaṇerapabbajjan”ti.


pli: Atha kho āyasmā sāriputto rāhulaṁ kumāraṁ pabbājesi.


pli: Atha kho suddhodano sakko yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho suddhodano sakko bhagavantaṁ etadavoca—


pli: “ekāhaṁ, bhante, bhagavantaṁ varaṁ yācāmī”ti.


pli: “Atikkantavarā kho, gotama, tathāgatā”ti.


pli: “Yañca, bhante, kappati, yañca anavajjan”ti.


pli: “Vadehi, gotamā”ti.


pli: “Bhagavati me, bhante, pabbajite anappakaṁ dukkhaṁ ahosi, tathā nande, adhimattaṁ rāhule.


pli: Puttapemaṁ, bhante, chaviṁ chindati, chaviṁ chetvā cammaṁ chindati, cammaṁ chetvā maṁsaṁ chindati, maṁsaṁ chetvā nhāruṁ chindati, nhāruṁ chetvā aṭṭhiṁ chindati, aṭṭhiṁ chetvā aṭṭhimiñjaṁ āhacca tiṭṭhati.


pli: Sādhu, bhante, ayyā ananuññātaṁ mātāpitūhi puttaṁ na pabbājeyyun”ti.


pli: Atha kho bhagavā suddhodanaṁ sakkaṁ dhammiyā kathāya sandassesi samādapesi samuttejesi sampahaṁsesi.


pli: Atha kho suddhodano sakko bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, ananuññāto mātāpitūhi putto pabbājetabbo.


pli: Yo pabbājeyya, āpatti dukkaṭassā”ti.


pli: Atha kho bhagavā kapilavatthusmiṁ yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmato sāriputtassa upaṭṭhākakulaṁ āyasmato sāriputtassa santike dārakaṁ pāhesi—


pli: “imaṁ dārakaṁ thero pabbājetū”ti.


pli: Atha kho āyasmato sāriputtassa etadahosi—


pli: “bhagavatā paññattaṁ—


pli: ‘na ekena dve sāmaṇerā upaṭṭhāpetabbā’ti.


pli: Ayañca me rāhulo sāmaṇero.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesi.


pli: “Anujānāmi, bhikkhave, byattena bhikkhunā paṭibalena ekena dve sāmaṇere upaṭṭhāpetuṁ, yāvatake vā pana ussahati ovadituṁ anusāsituṁ tāvatake upaṭṭhāpetun”ti.


pli: 42. Sikkhāpadakathā


pli: Atha kho sāmaṇerānaṁ etadahosi—


pli: “kati nu kho amhākaṁ sikkhāpadāni, kattha ca amhehi sikkhitabban”ti?


pli: Bhagavato etamatthaṁ ārocesuṁ …pe…


pli: “anujānāmi, bhikkhave, sāmaṇerānaṁ dasa sikkhāpadāni, tesu ca sāmaṇerehi sikkhituṁ—


pli: pāṇātipātā veramaṇī,


pli: adinnādānā veramaṇī,


pli: abrahmacariyā veramaṇī,


pli: musāvādā veramaṇī,


pli: surāmerayamajjapamādaṭṭhānā veramaṇī,


pli: vikālabhojanā veramaṇī,


pli: naccagītavāditavisūkadassanā veramaṇī,


pli: uccāsayanamahāsayanā veramaṇī,


pli: jātarūparajatapaṭiggahaṇā veramaṇī.


pli: Anujānāmi, bhikkhave, sāmaṇerānaṁ imāni dasa sikkhāpadāni, imesu ca sāmaṇerehi sikkhitun”ti.


pli: 43. Daṇḍakammavatthu


pli: Tena kho pana samayena sāmaṇerā bhikkhūsu agāravā appatissā asabhāgavuttikā viharanti.


pli: Bhikkhū ujjhāyanti khiyyanti vipācenti—


pli: “kathañhi nāma sāmaṇerā bhikkhūsu agāravā appatissā asabhāgavuttikā viharissantī”ti.


pli: “anujānāmi, bhikkhave, pañcahaṅgehi samannāgatassa sāmaṇerassa daṇḍakammaṁ kātuṁ.


pli: Bhikkhūnaṁ alābhāya parisakkati,


pli: bhikkhūnaṁ anatthāya parisakkati,


pli: bhikkhūnaṁ avāsāya parisakkati,


pli: bhikkhū akkosati paribhāsati,


pli: bhikkhū bhikkhūhi bhedeti—


pli: anujānāmi, bhikkhave, imehi pañcahaṅgehi samannāgatassa sāmaṇerassa daṇḍakammaṁ kātun”ti.


pli: Atha kho bhikkhūnaṁ etadahosi—


pli: “kiṁ nu kho daṇḍakammaṁ kātabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, āvaraṇaṁ kātun”ti.


pli: Tena kho pana samayena bhikkhū sāmaṇerānaṁ sabbaṁ saṅghārāmaṁ āvaraṇaṁ karonti.


pli: Sāmaṇerā ārāmaṁ pavisituṁ alabhamānā pakkamantipi, vibbhamantipi, titthiyesupi saṅkamanti.


pli: “Na, bhikkhave, sabbo saṅghārāmo āvaraṇaṁ kātabbo.


pli: Yo kareyya, āpatti dukkaṭassa.


pli: Anujānāmi, bhikkhave, yattha vā vasati, yattha vā paṭikkamati, tattha āvaraṇaṁ kātun”ti.


pli: Tena kho pana samayena bhikkhū sāmaṇerānaṁ mukhadvārikaṁ āhāraṁ āvaraṇaṁ karonti.


pli: Manussā yāgupānampi saṅghabhattampi karontā sāmaṇere evaṁ vadenti—


pli: “etha, bhante, yāguṁ pivatha;


pli: etha, bhante, bhattaṁ bhuñjathā”ti.


pli: Sāmaṇerā evaṁ vadenti—


pli: “nāvuso, labbhā.


pli: Bhikkhūhi āvaraṇaṁ katan”ti.


pli: Manussā ujjhāyanti khiyyanti vipācenti—


pli: “kathañhi nāma bhadantā sāmaṇerānaṁ mukhadvārikaṁ āhāraṁ āvaraṇaṁ karissantī”ti.


pli: “Na, bhikkhave, mukhadvāriko āhāro āvaraṇaṁ kātabbo.


pli: Yo kareyya, āpatti dukkaṭassā”ti.


pli: Daṇḍakammavatthu niṭṭhitaṁ.


pli: 44. Anāpucchāvaraṇavatthu


pli: Tena kho pana samayena chabbaggiyā bhikkhū upajjhāye anāpucchā sāmaṇerānaṁ āvaraṇaṁ karonti.


pli: Upajjhāyā gavesanti—


pli: “kathaṁ nu kho amhākaṁ sāmaṇerā na dissantī”ti.


pli: Bhikkhū evamāhaṁsu—


pli: “chabbaggiyehi, āvuso, bhikkhūhi āvaraṇaṁ katan”ti.


pli: Upajjhāyā ujjhāyanti khiyyanti vipācenti—


pli: “kathañhi nāma chabbaggiyā bhikkhū amhe anāpucchā amhākaṁ sāmaṇerānaṁ āvaraṇaṁ karissantī”ti.


pli: Bhagavato etamatthaṁ ārocesuṁ.


pli: “Na, bhikkhave, upajjhāye anāpucchā āvaraṇaṁ kātabbaṁ.


pli: 45. Apalāḷanavatthu


pli: Tena kho pana samayena chabbaggiyā bhikkhū therānaṁ bhikkhūnaṁ sāmaṇere apalāḷenti.


pli: Therā sāmaṁ dantakaṭṭhampi mukhodakampi gaṇhantā kilamanti.


pli: “Na, bhikkhave, aññassa parisā apalāḷetabbā.


pli: Yo apalāḷeyya, āpatti dukkaṭassā”ti.


pli: 46. Kaṇṭakasāmaṇeravatthu


pli: Tena kho pana samayena āyasmato upanandassa sakyaputtassa kaṇṭako nāma sāmaṇero kaṇṭakiṁ nāma bhikkhuniṁ dūsesi.


pli: Bhikkhū ujjhāyanti khiyyanti vipācenti—


pli: “kathañhi nāma sāmaṇero evarūpaṁ anācāraṁ ācarissatī”ti.


pli: “Anujānāmi, bhikkhave, dasahaṅgehi samannāgataṁ sāmaṇeraṁ nāsetuṁ.


pli: Pāṇātipātī hoti,


pli: adinnādāyī hoti,


pli: abrahmacārī hoti,


pli: musāvādī hoti,


pli: majjapāyī hoti,


pli: buddhassa avaṇṇaṁ bhāsati,


pli: dhammassa avaṇṇaṁ bhāsati,


pli: saṅghassa avaṇṇaṁ bhāsati,


pli: micchādiṭṭhiko hoti,


pli: bhikkhunidūsako hoti—


pli: anujānāmi, bhikkhave, imehi dasahaṅgehi samannāgataṁ sāmaṇeraṁ nāsetun”ti.


pli: 47. Paṇḍakavatthu


pli: Tena kho pana samayena aññataro paṇḍako bhikkhūsu pabbajito hoti.


pli: So dahare dahare bhikkhū upasaṅkamitvā evaṁ vadeti—


pli: “etha, maṁ āyasmanto dūsethā”ti.


pli: Bhikkhū apasādenti—


pli: “nassa, paṇḍaka, vinassa, paṇḍaka, ko tayā attho”ti.


pli: So bhikkhūhi apasādito mahante mahante moḷigalle sāmaṇere upasaṅkamitvā evaṁ vadeti—


pli: “etha, maṁ āvuso dūsethā”ti.


pli: Sāmaṇerā apasādenti—


pli: So sāmaṇerehi apasādito hatthibhaṇḍe assabhaṇḍe upasaṅkamitvā evaṁ vadeti—


pli: Hatthibhaṇḍā assabhaṇḍā dūsesuṁ.


pli: Te ujjhāyanti khiyyanti vipācenti—


pli: “paṇḍakā ime samaṇā sakyaputtiyā.


pli: Yepi imesaṁ na paṇḍakā, tepi ime paṇḍake dūsenti.


pli: Evaṁ ime sabbeva abrahmacārino”ti.


pli: Assosuṁ kho bhikkhū tesaṁ hatthibhaṇḍānaṁ assabhaṇḍānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: “Paṇḍako, bhikkhave, anupasampanno na upasampādetabbo, upasampanno nāsetabbo”ti.


pli: 48. Theyyasaṁvāsakavatthu


pli: Tena kho pana samayena aññataro purāṇakulaputto khīṇakolañño sukhumālo hoti.


pli: Atha kho tassa purāṇakulaputtassa khīṇakolaññassa etadahosi—


pli: “ahaṁ kho sukhumālo, na paṭibalo anadhigataṁ vā bhogaṁ adhigantuṁ, adhigataṁ vā bhogaṁ phātiṁ kātuṁ.


pli: Kena nu kho ahaṁ upāyena sukhañca jīveyyaṁ, na ca kilameyyan”ti?


pli: “ime kho samaṇā sakyaputtiyā sukhasīlā sukhasamācārā, subhojanāni bhuñjitvā nivātesu sayanesu sayanti.


pli: Yannūnāhaṁ sāmaṁ pattacīvaraṁ paṭiyādetvā kesamassuṁ ohāretvā kāsāyāni vatthāni acchādetvā ārāmaṁ gantvā bhikkhūhi saddhiṁ saṁvaseyyan”ti.


pli: Atha kho so purāṇakulaputto khīṇakolañño sāmaṁ pattacīvaraṁ paṭiyādetvā kesamassuṁ ohāretvā kāsāyāni vatthāni acchādetvā ārāmaṁ gantvā bhikkhū abhivādeti.


pli: Bhikkhū evamāhaṁsu—


pli: “kativassosi tvaṁ, āvuso”ti?


pli: “Kiṁ etaṁ, āvuso, kativasso nāmā”ti?


pli: “Ko pana te, āvuso, upajjhāyo”ti?


pli: “Kiṁ etaṁ, āvuso, upajjhāyo nāmā”ti?


pli: Bhikkhū āyasmantaṁ upāliṁ etadavocuṁ—


pli: “iṅghāvuso upāli, imaṁ pabbajitaṁ anuyuñjāhī”ti.


pli: Atha kho so purāṇakulaputto khīṇakolañño āyasmatā upālinā anuyuñjīyamāno etamatthaṁ ārocesi.


pli: Āyasmā upāli bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “Theyyasaṁvāsako, bhikkhave, anupasampanno na upasampādetabbo, upasampanno nāsetabboti.


pli: Titthiyapakkantako, bhikkhave, anupasampanno na upasampādetabbo, upasampanno nāsetabbo”ti.


pli: 49. Tiracchānagatavatthu


pli: Tena kho pana samayena aññataro nāgo nāgayoniyā aṭṭīyati harāyati jigucchati.


pli: Atha kho tassa nāgassa etadahosi—


pli: “kena nu kho ahaṁ upāyena nāgayoniyā ca parimucceyyaṁ khippañca manussattaṁ paṭilabheyyan”ti.


pli: “ime kho samaṇā sakyaputtiyā dhammacārino samacārino brahmacārino saccavādino sīlavanto kalyāṇadhammā.


pli: Sace kho ahaṁ samaṇesu sakyaputtiyesu pabbajeyyaṁ, evāhaṁ nāgayoniyā ca parimucceyyaṁ, khippañca manussattaṁ paṭilabheyyan”ti.


pli: Atha kho so nāgo māṇavakavaṇṇena bhikkhū upasaṅkamitvā pabbajjaṁ yāci.


pli: Taṁ bhikkhū pabbājesuṁ, upasampādesuṁ.


pli: Tena kho pana samayena so nāgo aññatarena bhikkhunā saddhiṁ paccantime vihāre paṭivasati.


pli: Atha kho so bhikkhu rattiyā paccūsasamayaṁ paccuṭṭhāya ajjhokāse caṅkamati.


pli: Atha kho so nāgo tassa bhikkhuno nikkhante vissaṭṭho niddaṁ okkami.


pli: Sabbo vihāro ahinā puṇṇo, vātapānehi bhogā nikkhantā honti.


pli: Atha kho so bhikkhu vihāraṁ pavisissāmīti kavāṭaṁ paṇāmento addasa sabbaṁ vihāraṁ ahinā puṇṇaṁ, vātapānehi bhoge nikkhante, disvāna bhīto vissaramakāsi.


pli: Bhikkhū upadhāvitvā taṁ bhikkhuṁ etadavocuṁ—


pli: “kissa tvaṁ, āvuso, vissaramakāsī”ti?


pli: “Ayaṁ, āvuso, sabbo vihāro ahinā puṇṇo, vātapānehi bhogā nikkhantā”ti.


pli: Atha kho so nāgo tena saddena paṭibujjhitvā sake āsane nisīdi.


pli: Bhikkhū evamāhaṁsu—


pli: “kosi tvaṁ, āvuso”ti?


pli: “Ahaṁ, bhante, nāgo”ti.


pli: “Kissa pana tvaṁ, āvuso, evarūpaṁ akāsī”ti?


pli: Atha kho so nāgo bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā taṁ nāgaṁ etadavoca—


pli: “tumhe khottha nāgā aviruḷhidhammā imasmiṁ dhammavinaye.


pli: Gaccha tvaṁ, nāga, tattheva cātuddase pannarase aṭṭhamiyā ca pakkhassa uposathaṁ upavasa, evaṁ tvaṁ nāgayoniyā ca parimuccissasi, khippañca manussattaṁ paṭilabhissasī”ti.


pli: Atha kho so nāgo aviruḷhidhammo kirāhaṁ imasmiṁ dhammavinayeti dukkhī dummano assūni pavattayamāno vissaraṁ katvā pakkāmi.


pli: Atha kho bhagavā bhikkhū āmantesi—


pli: “dveme, bhikkhave, paccayā nāgassa sabhāvapātukammāya.


pli: Yadā ca sajātiyā methunaṁ dhammaṁ paṭisevati, yadā ca vissaṭṭho niddaṁ okkamati—


pli: ime kho, bhikkhave, dve paccayā nāgassa sabhāvapātukammāya.


pli: Tiracchānagato, bhikkhave, anupasampanno na upasampādetabbo, upasampanno nāsetabbo”ti.


pli: 50. Mātughātakavatthu


pli: Tena kho pana samayena aññataro māṇavako mātaraṁ jīvitā voropesi.


pli: So tena pāpakena kammena aṭṭīyati harāyati jigucchati.


pli: Atha kho tassa māṇavakassa etadahosi—


pli: “kena nu kho ahaṁ upāyena imassa pāpakassa kammassa nikkhantiṁ kareyyan”ti?


pli: “ime kho samaṇā sakyaputtiyā dhammacārino samacārino brahmacārino saccavādino sīlavanto kalyāṇadhammā.


pli: Sace kho ahaṁ samaṇesu sakyaputtiyesu pabbajeyyaṁ, evāhaṁ imassa pāpakassa kammassa nikkhantiṁ kareyyan”ti.


pli: Atha kho so māṇavako bhikkhū upasaṅkamitvā pabbajjaṁ yāci.


pli: Bhikkhū āyasmantaṁ upāliṁ etadavocuṁ—


pli: “pubbepi kho, āvuso upāli, nāgo māṇavakavaṇṇena bhikkhūsu pabbajito.


pli: Iṅghāvuso upāli, imaṁ māṇavakaṁ anuyuñjāhī”ti.


pli: Atha kho so māṇavako āyasmatā upālinā anuyuñjīyamāno etamatthaṁ ārocesi.


pli: Āyasmā upāli bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ …pe…


pli: “mātughātako, bhikkhave, anupasampanno na upasampādetabbo, upasampanno nāsetabbo”ti.


pli: 51. Pitughātakavatthu


pli: Tena kho pana samayena aññataro māṇavako pitaraṁ jīvitā voropesi.


pli: “kena nu kho ahaṁ upāyena imassa pāpakassa kammassa nikkhantiṁ kareyyan”ti.


pli: “ime kho samaṇā sakyaputtiyā dhammacārino samacārino brahmacārino saccavādino sīlavanto kalyāṇadhammā, sace kho ahaṁ samaṇesu sakyaputtiyesu pabbajeyyaṁ, evāhaṁ imassa pāpakassa kammassa nikkhantiṁ kareyyan”ti.


pli: Iṅghāvuso, upāli, imaṁ māṇavakaṁ anuyuñjāhī”ti.


pli: Bhikkhū bhagavato etamatthaṁ ārocesuṁ.


pli: “Pitughātako, bhikkhave, anupasampanno na upasampādetabbo, upasampanno nāsetabbo”ti.


pli: 52. Arahantaghātakavatthu


pli: Tena kho pana samayena sambahulā bhikkhū sāketā sāvatthiṁ addhānamaggappaṭipannā honti.


pli: Antarāmagge corā nikkhamitvā ekacce bhikkhū acchindiṁsu, ekacce bhikkhū haniṁsu.


pli: Sāvatthiyā rājabhaṭā nikkhamitvā ekacce core aggahesuṁ, ekacce corā palāyiṁsu.


pli: Ye te palāyiṁsu te bhikkhūsu pabbajiṁsu, ye te gahitā te vadhāya oniyyanti.


pli: Addasaṁsu kho te palāyitvā pabbajitā te core vadhāya oniyyamāne, disvāna evamāhaṁsu—


pli: “sādhu kho mayaṁ palāyimhā, sacā ca mayaṁ gayheyyāma, mayampi evameva haññeyyāmā”ti.


pli: Bhikkhū evamāhaṁsu—


pli: “kiṁ pana tumhe, āvuso, akatthā”ti?


pli: Atha kho te pabbajitā bhikkhūnaṁ etamatthaṁ ārocesuṁ.


pli: “Arahanto ete, bhikkhave, bhikkhū.


pli: Arahantaghātako, bhikkhave, anupasampanno na upasampādetabbo, upasampanno nāsetabbo”ti.


pli: 53. Bhikkhunidūsakavatthu


pli: Tena kho pana samayena sambahulā bhikkhuniyo sāketā sāvatthiṁ addhānamaggappaṭipannā honti.


pli: Antarāmagge corā nikkhamitvā ekaccā bhikkhuniyo acchindiṁsu, ekaccā bhikkhuniyo dūsesuṁ.


pli: Ye te palāyiṁsu, te bhikkhūsu pabbajiṁsu.


pli: Ye te gahitā, te vadhāya oniyyanti.


pli: “kiṁ pana tumhe, āvuso, akatthā”ti.


pli: Bhikkhū bhagavato etamatthaṁ ārocesuṁ.


pli: “Bhikkhunidūsako, bhikkhave, anupasampanno na upasampādetabbo, upasampanno nāsetabboti.


pli: Saṅghabhedako, bhikkhave, anupasampanno na upasampādetabbo, upasampanno nāsetabboti.


pli: Lohituppādako, bhikkhave, anupasampanno na upasampādetabbo, upasampanno nāsetabbo”ti.


pli: 54. Ubhatobyañjanakavatthu


pli: Tena kho pana samayena aññataro ubhatobyañjanako bhikkhūsu pabbajito hoti.


pli: So karotipi kārāpetipi.


pli: Bhagavato etamatthaṁ ārocesuṁ.


pli: “Ubhatobyañjanako, bhikkhave, anupasampanno na upasampādetabbo, upasampanno nāsetabbo”ti.


pli: 55. Anupajjhāyakādivatthu


pli: Tena kho pana samayena bhikkhū anupajjhāyakaṁ upasampādenti.


pli: “Na, bhikkhave, anupajjhāyako upasampādetabbo.


pli: Yo upasampādeyya, āpatti dukkaṭassā”ti.


pli: Tena kho pana samayena bhikkhū saṅghena upajjhāyena upasampādenti.


pli: “Na, bhikkhave, saṅghena upajjhāyena upasampādetabbo.


pli: Tena kho pana samayena bhikkhū gaṇena upajjhāyena upasampādenti.


pli: “Na, bhikkhave, gaṇena upajjhāyena upasampādetabbo.


pli: Tena kho pana samayena bhikkhū paṇḍakupajjhāyena upasampādenti …pe…


pli: ubhatobyañjanakupajjhāyena upasampādenti bhagavato etamatthaṁ ārocesuṁ.


pli: “Na, bhikkhave, paṇḍakupajjhāyena upasampādetabbo …pe…


pli: na, bhikkhave, theyyasaṁvāsakupajjhāyena upasampādetabbo …pe…


pli: na, bhikkhave, titthiyapakkantakupajjhāyena upasampādetabbo …pe…


pli: na, bhikkhave, tiracchānagatupajjhāyena upasampādetabbo …pe…


pli: na, bhikkhave, mātughātakupajjhāyena upasampādetabbo …pe…


pli: na, bhikkhave, pitughātakupajjhāyena upasampādetabbo …pe…


pli: na, bhikkhave, arahantaghātakupajjhāyena upasampādetabbo …pe…


pli: na, bhikkhave, bhikkhunidūsakupajjhāyena upasampādetabbo …pe…


pli: na, bhikkhave, saṅghabhedakupajjhāyena upasampādetabbo …pe…


pli: na, bhikkhave, lohituppādakupajjhāyena upasampādetabbo …pe…


pli: na, bhikkhave, ubhatobyañjanakupajjhāyena upasampādetabbo.


pli: Yo upasampādeyya, āpatti dukkaṭassā”ti.


pli: 56. Apattakādivatthu


pli: Tena kho pana samayena bhikkhū apattakaṁ upasampādenti.


pli: Hatthesu piṇḍāya caranti.


pli: Manussā ujjhāyanti khiyyanti vipācenti—


pli: “seyyathāpi titthiyā”ti.


pli: Bhagavato etamatthaṁ ārocesuṁ.


pli: “Na, bhikkhave, apattako upasampādetabbo.


pli: Tena kho pana samayena bhikkhū acīvarakaṁ upasampādenti.


pli: Naggā piṇḍāya caranti.


pli: “Na, bhikkhave, acīvarako upasampādetabbo.


pli: Tena kho pana samayena bhikkhū apattacīvarakaṁ upasampādenti.


pli: Naggā hatthesu piṇḍāya caranti.


pli: “Na, bhikkhave, apattacīvarako upasampādetabbo.


pli: Tena kho pana samayena bhikkhū yācitakena pattena upasampādenti.


pli: Upasampanne pattaṁ paṭiharanti.


pli: “Na, bhikkhave, yācitakena pattena upasampādetabbo.


pli: Yo upasampādeyya, āpatti dukkaṭassā”ti.


pli: Tena kho pana samayena bhikkhū yācitakena cīvarena upasampādenti.


pli: Upasampanne cīvaraṁ paṭiharanti.


pli: “Na, bhikkhave, yācitakena cīvarena upasampādetabbo.


pli: Tena kho pana samayena bhikkhū yācitakena pattacīvarena upasampādenti.


pli: Upasampanne pattacīvaraṁ paṭiharanti.


pli: Manussā ujjhāyanti khiyyanti vipācenti—


pli: “seyyathāpi titthiyā”ti.


pli: Bhagavato etamatthaṁ ārocesuṁ.


pli: “Na, bhikkhave, yācitakena pattacīvarena upasampādetabbo.


pli: Naupasampādetabbekavīsativāro niṭṭhito.


pli: 57. Napabbājetabbadvattiṁsavāra


pli: Tena kho pana samayena bhikkhū hatthacchinnaṁ pabbājenti …pe…


pli: pādacchinnaṁ pabbājenti …pe…


pli: hatthapādacchinnaṁ pabbājenti …pe…


pli: kaṇṇacchinnaṁ pabbājenti …pe…


pli: nāsacchinnaṁ pabbājenti …pe…


pli: kaṇṇanāsacchinnaṁ pabbājenti …pe…


pli: aṅgulicchinnaṁ pabbājenti …pe…


pli: aḷacchinnaṁ pabbājenti …pe…


pli: kaṇḍaracchinnaṁ pabbājenti …pe…


pli: phaṇahatthakaṁ pabbājenti …pe…


pli: khujjaṁ pabbājenti …pe…


pli: vāmanaṁ pabbājenti …pe…


pli: galagaṇḍiṁ pabbājenti …pe…


pli: lakkhaṇāhataṁ pabbājenti …pe…


pli: kasāhataṁ pabbājenti …pe…


pli: likhitakaṁ pabbājenti …pe…


pli: sīpadiṁ pabbājenti …pe…


pli: pāparogiṁ pabbājenti …pe…


pli: parisadūsakaṁ pabbājenti …pe…


pli: kāṇaṁ pabbājenti …pe…


pli: kuṇiṁ pabbājenti …pe…


pli: khañjaṁ pabbājenti …pe…


pli: pakkhahataṁ pabbājenti …pe…


pli: chinniriyāpathaṁ pabbājenti …pe…


pli: jarādubbalaṁ pabbājenti …pe…


pli: andhaṁ pabbājenti …pe…


pli: mūgaṁ pabbājenti …pe…


pli: badhiraṁ pabbājenti …pe…


pli: andhamūgaṁ pabbājenti …pe…


pli: andhabadhiraṁ pabbājenti …pe…


pli: mūgabadhiraṁ pabbājenti …pe…


pli: andhamūgabadhiraṁ pabbājenti.


pli: Bhagavato etamatthaṁ ārocesuṁ …pe…


pli: “na, bhikkhave, hatthacchinno pabbājetabbo …pe…


pli: na, bhikkhave, pādacchinno pabbājetabbo …pe…


pli: na, bhikkhave, hatthapādacchinno pabbājetabbo …pe…


pli: na, bhikkhave, kaṇṇacchinno pabbājetabbo …pe…


pli: na, bhikkhave, nāsacchinno pabbājetabbo …pe…


pli: na, bhikkhave, kaṇṇanāsacchinno pabbājetabbo …pe…


pli: na, bhikkhave, aṅgulicchinno pabbājetabbo …pe…


pli: na, bhikkhave, aḷacchinno pabbājetabbo …pe…


pli: na, bhikkhave, kaṇḍaracchinno pabbājetabbo …pe…


pli: na, bhikkhave, phaṇahatthako pabbājetabbo …pe…


pli: na, bhikkhave, khujjo pabbājetabbo …pe…


pli: na, bhikkhave, vāmano pabbājetabbo …pe…


pli: na, bhikkhave, galagaṇḍī pabbājetabbo …pe…


pli: na, bhikkhave, lakkhaṇāhato pabbājetabbo …pe…


pli: na, bhikkhave, kasāhato pabbājetabbo …pe…


pli: na, bhikkhave, likhitako pabbājetabbo …pe…


pli: na, bhikkhave, sīpadī pabbājetabbo …pe…


pli: na, bhikkhave, pāparogī pabbājetabbo …pe…


pli: na, bhikkhave, parisadūsako pabbājetabbo …pe…


pli: na, bhikkhave, kāṇo pabbājetabbo …pe…


pli: na, bhikkhave, kuṇī pabbājetabbo …pe…


pli: na, bhikkhave, khañjo pabbājetabbo …pe…


pli: na, bhikkhave, pakkhahato pabbājetabbo …pe…


pli: na, bhikkhave, chinniriyāpatho pabbājetabbo …pe…


pli: na, bhikkhave, jarādubbalo pabbājetabbo …pe…


pli: na, bhikkhave, andho pabbājetabbo …pe…


pli: na, bhikkhave, mūgo pabbājetabbo …pe…


pli: na, bhikkhave, badhiro pabbājetabbo …pe…


pli: na, bhikkhave, andhamūgo pabbājetabbo …pe…


pli: na, bhikkhave, andhabadhiro pabbājetabbo …pe…


pli: na, bhikkhave, mūgabadhiro pabbājetabbo …pe…


pli: na, bhikkhave, andhamūgabadhiro pabbājetabbo.


pli: Yo pabbājeyya, āpatti dukkaṭassā”ti.


pli: Napabbājetabbadvattiṁsavāro niṭṭhito.


pli: Dāyajjabhāṇavāro niṭṭhito navamo.


pli: 58. Alajjīnissayavatthu


pli: Tena kho pana samayena chabbaggiyā bhikkhū alajjīnaṁ nissayaṁ denti.


pli: Bhagavato etamatthaṁ ārocesuṁ.


pli: “Na, bhikkhave, alajjīnaṁ nissayo dātabbo.


pli: Yo dadeyya, āpatti dukkaṭassā”ti.


pli: Tena kho pana samayena bhikkhū alajjīnaṁ nissāya vasanti.


pli: Tepi nacirasseva alajjino honti pāpakā.


pli: Bhikkhū bhagavato etamatthaṁ ārocesuṁ.


pli: “Na, bhikkhave, alajjīnaṁ nissāya vatthabbaṁ.


pli: Yo vaseyya, āpatti dukkaṭassā”ti.


pli: Atha kho bhikkhūnaṁ etadahosi—


pli: “bhagavatā paññattaṁ—


pli: ‘na alajjīnaṁ nissayo dātabbo, na alajjīnaṁ nissāya vatthabban’ti.


pli: Kathaṁ nu kho mayaṁ jāneyyāma lajjiṁ vā alajjiṁ vā”ti?


pli: “Anujānāmi, bhikkhave, catūhapañcāhaṁ āgametuṁ yāva bhikkhusabhāgataṁ jānāmī”ti.


pli: 59. Gamikādinissayavatthu


pli: Tena kho pana samayena aññataro bhikkhu kosalesu janapade addhānamaggappaṭipanno hoti.


pli: Atha kho tassa bhikkhuno etadahosi—


pli: ‘na anissitena vatthabban’ti.


pli: Ahañcamhi nissayakaraṇīyo addhānamaggappaṭipanno, kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, addhānamaggappaṭipannena bhikkhunā nissayaṁ alabhamānena anissitena vatthun”ti.


pli: Tena kho pana samayena dve bhikkhū kosalesu janapade addhānamaggappaṭipannā honti.


pli: Te aññataraṁ āvāsaṁ upagacchiṁsu.


pli: Tattha eko bhikkhu gilāno hoti.


pli: Atha kho tassa gilānassa bhikkhuno etadahosi—


pli: Ahañcamhi nissayakaraṇīyo gilāno, kathaṁ nu kho mayā paṭipajjitabban”ti?


pli: “Anujānāmi, bhikkhave, gilānena bhikkhunā nissayaṁ alabhamānena anissitena vatthun”ti.


pli: Atha kho tassa gilānupaṭṭhākassa bhikkhuno etadahosi—


pli: “bhagavatā paññattaṁ—


pli: Ahañcamhi nissayakaraṇīyo, ayañca bhikkhu gilāno, kathaṁ nu kho mayā paṭipajjitabban”ti?


pli: “Anujānāmi, bhikkhave, gilānupaṭṭhākena bhikkhunā nissayaṁ alabhamānena yāciyamānena anissitena vatthun”ti.


pli: Tena kho pana samayena aññataro bhikkhu araññe viharati.


pli: Tassa ca tasmiṁ senāsane phāsu hoti.


pli: Atha kho tassa bhikkhuno etadahosi—


pli: ‘na anissitena vatthabban’ti.


pli: Ahañcamhi nissayakaraṇīyo araññe viharāmi, mayhañca imasmiṁ senāsane phāsu hoti, kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, āraññikena bhikkhunā phāsuvihāraṁ sallakkhentena nissayaṁ alabhamānena anissitena vatthuṁ—


pli: yadā patirūpo nissayadāyako āgacchissati, tadā tassa nissāya vasissāmī”ti.


pli: 60. Gottenaanussāvanānujānana


pli: Tena kho pana samayena āyasmato mahākassapassa upasampadāpekkho hoti.


pli: Atha kho āyasmā mahākassapo āyasmato ānandassa santike dūtaṁ pāhesi—


pli: “āgacchatu ānando imaṁ anussāvessatū”ti.


pli: Āyasmā ānando evamāha—


pli: “nāhaṁ ussahāmi therassa nāmaṁ gahetuṁ, garu me thero”ti.


pli: “Anujānāmi, bhikkhave, gottenapi anussāvetun”ti.


pli: 61. Dveupasampadāpekkhādivatthu


pli: Tena kho pana samayena āyasmato mahākassapassa dve upasampadāpekkhā honti.


pli: Te vivadanti—


pli: “ahaṁ paṭhamaṁ upasampajjissāmi, ahaṁ paṭhamaṁ upasampajjissāmī”ti.


pli: “Anujānāmi, bhikkhave, dve ekānussāvane kātun”ti.


pli: Tena kho pana samayena sambahulānaṁ therānaṁ upasampadāpekkhā honti.


pli: Therā evamāhaṁsu—


pli: “handa mayaṁ, āvuso, sabbeva ekānussāvane karomā”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, dve tayo ekānussāvane kātuṁ, tañca kho ekena upajjhāyena, na tveva nānupajjhāyenā”ti.


pli: 62. Gabbhavīsūpasampadānujānana


pli: Tena kho pana samayena āyasmā kumārakassapo gabbhavīso upasampanno ahosi.


pli: Atha kho āyasmato kumārakassapassa etadahosi—


pli: “bhagavatā paññattaṁ—


pli: ‘na ūnavīsativasso puggalo upasampādetabbo’ti.


pli: Ahañcamhi gabbhavīso upasampanno.


pli: Upasampanno nu khomhi, nanu kho upasampanno”ti?


pli: Yaṁ, bhikkhave, mātukucchismiṁ paṭhamaṁ cittaṁ uppannaṁ, paṭhamaṁ viññāṇaṁ pātubhūtaṁ, tadupādāya sāvassa jāti.


pli: “Anujānāmi, bhikkhave, gabbhavīsaṁ upasampādetun”ti.


pli: 63. Upasampadāvidhi


pli: Tena kho pana samayena upasampannā dissanti kuṭṭhikāpi gaṇḍikāpi kilāsikāpi sosikāpi apamārikāpi.


pli: “Anujānāmi, bhikkhave, upasampādentena terasa antarāyike dhamme pucchituṁ.


pli: Evañca pana, bhikkhave, pucchitabbo—


pli: ‘santi te evarūpā ābādhā—


pli: kuṭṭhaṁ, gaṇḍo, kilāso, soso, apamāro?


pli: Manussosi?


pli: Purisosi?


pli: Bhujissosi?


pli: Aṇaṇosi?


pli: Nasi rājabhaṭo?


pli: Anuññātosi mātāpitūhi?


pli: Paripuṇṇavīsativassosi?


pli: Paripuṇṇaṁ te pattacīvaraṁ?


pli: Kiṁnāmosi?


pli: Konāmo te upajjhāyo’”ti?


pli: Tena kho pana samayena bhikkhū ananusiṭṭhe upasampadāpekkhe antarāyike dhamme pucchanti.


pli: Upasampadāpekkhā vitthāyanti, maṅkū honti, na sakkonti vissajjetuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, paṭhamaṁ anusāsitvā pacchā antarāyike dhamme pucchitun”ti.


pli: Tattheva saṅghamajjhe anusāsanti.


pli: Upasampadāpekkhā tatheva vitthāyanti, maṅkū honti, na sakkonti vissajjetuṁ.


pli: “Anujānāmi, bhikkhave, ekamantaṁ anusāsitvā saṅghamajjhe antarāyike dhamme pucchituṁ.


pli: Evañca pana, bhikkhave, anusāsitabbo—


pli: Paṭhamaṁ upajjhaṁ gāhāpetabbo.


pli: Upajjhaṁ gāhāpetvā pattacīvaraṁ ācikkhitabbaṁ—


pli: ‘ayaṁ te patto, ayaṁ saṅghāṭi, ayaṁ uttarāsaṅgo, ayaṁ antaravāsako.


pli: Gaccha, amumhi okāse tiṭṭhāhī’”ti.


pli: Bālā abyattā anusāsanti.


pli: Duranusiṭṭhā upasampadāpekkhā vitthāyanti, maṅkū honti, na sakkonti vissajjetuṁ.


pli: “Na, bhikkhave, bālena abyattena anusāsitabbo.


pli: Yo anusāseyya, āpatti dukkaṭassa.


pli: Anujānāmi, bhikkhave, byattena bhikkhunā paṭibalena anusāsitun”ti.


pli: Asammatā anusāsanti.


pli: “Na, bhikkhave, asammatena anusāsitabbo.


pli: Anujānāmi, bhikkhave, sammatena anusāsituṁ.


pli: Evañca pana, bhikkhave, sammannitabbo—


pli: attanā vā attānaṁ sammannitabbaṁ, parena vā paro sammannitabbo.


pli: Kathañca attanāva attānaṁ sammannitabbaṁ?


pli: Byattena bhikkhunā paṭibalena saṅgho ñāpetabbo—


pli: ‘suṇātu me, bhante, saṅgho.


pli: Itthannāmo itthannāmassa āyasmato upasampadāpekkho.


pli: Yadi saṅghassa pattakallaṁ, ahaṁ itthannāmaṁ anusāseyyan’ti.


pli: Evaṁ attanāva attānaṁ sammannitabbaṁ.


pli: Kathañca pana parena paro sammannitabbo?


pli: Yadi saṅghassa pattakallaṁ, itthannāmo itthannāmaṁ anusāseyyā’ti.


pli: Evaṁ parena paro sammannitabbo.


pli: Tena sammatena bhikkhunā upasampadāpekkho upasaṅkamitvā evamassa vacanīyo—


pli: ‘suṇasi, itthannāma, ayaṁ te saccakālo bhūtakālo.


pli: Yaṁ jātaṁ taṁ saṅghamajjhe pucchante santaṁ atthīti vattabbaṁ, asantaṁ natthīti vattabbaṁ.


pli: Mā kho vitthāyi, mā kho maṅku ahosi.


pli: Evaṁ taṁ pucchissanti—


pli: santi te evarūpā ābādhā—


pli: kuṭṭhaṁ, gaṇḍo, kilāso, soso, apamāro?


pli: Manussosi?


pli: Purisosi?


pli: Bhujissosi?


pli: Aṇaṇosi?


pli: Nasi rājabhaṭo?


pli: Anuññātosi mātāpitūhi?


pli: Paripuṇṇavīsativassosi?


pli: Paripuṇṇaṁ te pattacīvaraṁ?


pli: Kiṁnāmosi?


pli: Konāmo te upajjhāyo’”ti?


pli: Ekato āgacchanti.


pli: “Na, bhikkhave, ekato āgantabbaṁ.


pli: Anusāsakena paṭhamataraṁ āgantvā saṅgho ñāpetabbo—


pli: ‘suṇātu me, bhante, saṅgho.


pli: Itthannāmo itthannāmassa āyasmato upasampadāpekkho.


pli: Anusiṭṭho so mayā.


pli: Yadi saṅghassa pattakallaṁ, itthannāmo āgaccheyyā’ti.


pli: ‘Āgacchāhī’ti vattabbo.


pli: Ekaṁsaṁ uttarāsaṅgaṁ kārāpetvā bhikkhūnaṁ pāde vandāpetvā ukkuṭikaṁ nisīdāpetvā añjaliṁ paggaṇhāpetvā upasampadaṁ yācāpetabbo—


pli: ‘saṅghaṁ, bhante, upasampadaṁ yācāmi.


pli: Ullumpatu maṁ, bhante, saṅgho anukampaṁ upādāya.


pli: Dutiyampi, bhante, saṅghaṁ upasampadaṁ yācāmi.


pli: Tatiyampi, bhante, saṅghaṁ upasampadaṁ yācāmi.


pli: Ullumpatu maṁ, bhante, saṅgho anukampaṁ upādāyā’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo itthannāmassa āyasmato upasampadāpekkho.


pli: Yadi saṅghassa pattakallaṁ, ahaṁ itthannāmaṁ antarāyike dhamme puccheyyanti?


pli: Suṇasi, itthannāma, ayaṁ te saccakālo bhūtakālo.


pli: Yaṁ jātaṁ taṁ pucchāmi.


pli: Santaṁ atthīti vattabbaṁ, asantaṁ natthīti vattabbaṁ.


pli: Santi te evarūpā ābādhā—


pli: kuṭṭhaṁ gaṇḍo kilāso soso apamāro?


pli: Manussosi?


pli: Purisosi?


pli: Bhujissosi?


pli: Aṇaṇosi?


pli: Nasi rājabhaṭo?


pli: Anuññātosi mātāpitūhi?


pli: Paripuṇṇavīsativassosi?


pli: Paripuṇṇaṁ te pattacīvaraṁ?


pli: Kiṁnāmosi?


pli: Konāmo te upajjhāyo’ti?


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo itthannāmassa āyasmato upasampadāpekkho, parisuddho antarāyikehi dhammehi, paripuṇṇassa pattacīvaraṁ.


pli: Itthannāmo saṅghaṁ upasampadaṁ yācati itthannāmena upajjhāyena.


pli: Yadi saṅghassa pattakallaṁ, saṅgho itthannāmaṁ upasampādeyya itthannāmena upajjhāyena.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ upasampādeti itthannāmena upajjhāyena.


pli: Yassāyasmato khamati itthannāmassa upasampadā itthannāmena upajjhāyena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Upasampanno saṅghena itthannāmo itthannāmena upajjhāyena.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Upasampadākammaṁ niṭṭhitaṁ.


pli: 64. Cattāronissaya


pli: “Tāvadeva chāyā metabbā, utuppamāṇaṁ ācikkhitabbaṁ, divasabhāgo ācikkhitabbo, saṅgīti ācikkhitabbā, cattāro nissayā ācikkhitabbā—


pli: Piṇḍiyālopabhojanaṁ nissāya pabbajjā.


pli: Tattha te yāvajīvaṁ ussāho karaṇīyo.


pli: Atirekalābho—


pli: saṅghabhattaṁ, uddesabhattaṁ, nimantanaṁ, salākabhattaṁ, pakkhikaṁ, uposathikaṁ, pāṭipadikaṁ.


pli: Paṁsukūlacīvaraṁ nissāya pabbajjā.


pli: khomaṁ, kappāsikaṁ, koseyyaṁ, kambalaṁ, sāṇaṁ, bhaṅgaṁ.


pli: Rukkhamūlasenāsanaṁ nissāya pabbajjā.


pli: vihāro, aḍḍhayogo, pāsādo, hammiyaṁ, guhā.


pli: Pūtimuttabhesajjaṁ nissāya pabbajjā.


pli: sappi, navanītaṁ, telaṁ, madhu, phāṇitan”ti.


pli: Cattāro nissayā niṭṭhitā.


pli: 65. Cattāriakaraṇīya


pli: Tena kho pana samayena bhikkhū aññataraṁ bhikkhuṁ upasampādetvā ekakaṁ ohāya pakkamiṁsu.


pli: So pacchā ekakova āgacchanto antarāmagge purāṇadutiyikāya samāgañchi.


pli: Sā evamāha—


pli: “kiṁ dāni pabbajitosī”ti?


pli: “Āma pabbajitomhī”ti.


pli: “Dullabho kho pabbajitānaṁ methuno dhammo;


pli: ehi, methunaṁ dhammaṁ paṭisevā”ti.


pli: So tassā methunaṁ dhammaṁ paṭisevitvā cirena agamāsi.


pli: Bhikkhū evamāhaṁsu—


pli: “kissa tvaṁ, āvuso, evaṁ ciraṁ akāsī”ti?


pli: Atha kho so bhikkhu bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “Anujānāmi, bhikkhave, upasampādetvā dutiyaṁ dātuṁ, cattāri ca akaraṇīyāni ācikkhituṁ—


pli: Upasampannena bhikkhunā methuno dhammo na paṭisevitabbo, antamaso tiracchānagatāyapi.


pli: Yo bhikkhu methunaṁ dhammaṁ paṭisevati, assamaṇo hoti asakyaputtiyo.


pli: Seyyathāpi nāma puriso sīsacchinno abhabbo tena sarīrabandhanena jīvituṁ;


pli: evameva bhikkhu methunaṁ dhammaṁ paṭisevitvā assamaṇo hoti asakyaputtiyo.


pli: Taṁ te yāvajīvaṁ akaraṇīyaṁ.


pli: Upasampannena bhikkhunā adinnaṁ theyyasaṅkhātaṁ na ādātabbaṁ, antamaso tiṇasalākaṁ upādāya.


pli: Yo bhikkhu pādaṁ vā pādārahaṁ vā atirekapādaṁ vā adinnaṁ theyyasaṅkhātaṁ ādiyati, assamaṇo hoti asakyaputtiyo.


pli: Seyyathāpi nāma paṇḍupalāso bandhanā pavutto abhabbo haritatthāya;


pli: evameva bhikkhu pādaṁ vā pādārahaṁ vā atirekapādaṁ vā adinnaṁ theyyasaṅkhātaṁ ādiyitvā assamaṇo hoti asakyaputtiyo.


pli: Upasampannena bhikkhunā sañcicca pāṇo jīvitā na voropetabbo, antamaso kunthakipillikaṁ upādāya.


pli: Yo bhikkhu sañcicca manussaviggahaṁ jīvitā voropeti, antamaso gabbhapātanaṁ upādāya, assamaṇo hoti asakyaputtiyo.


pli: Seyyathāpi nāma puthusilā dvedhā bhinnā appaṭisandhikā hoti;


pli: evameva bhikkhu sañcicca manussaviggahaṁ jīvitā voropetvā assamaṇo hoti asakyaputtiyo.


pli: Upasampannena bhikkhunā uttarimanussadhammo na ullapitabbo, antamaso ‘suññāgāre abhiramāmī’ti.


pli: Yo bhikkhu pāpiccho icchāpakato asantaṁ abhūtaṁ uttarimanussadhammaṁ ullapati jhānaṁ vā vimokkhaṁ vā samādhiṁ vā samāpattiṁ vā maggaṁ vā phalaṁ vā, assamaṇo hoti asakyaputtiyo.


pli: Seyyathāpi nāma tālo matthakacchinno abhabbo puna viruḷhiyā;


pli: evameva bhikkhu pāpiccho icchāpakato asantaṁ abhūtaṁ uttarimanussadhammaṁ ullapitvā assamaṇo hoti asakyaputtiyo.


pli: Taṁ te yāvajīvaṁ akaraṇīyan”ti.


pli: Cattāri akaraṇīyāni niṭṭhitāni.


pli: 66. Āpattiyāadassaneukkhittakavatthu


pli: Tena kho pana samayena aññataro bhikkhu āpattiyā adassane ukkhittako vibbhami.


pli: So puna paccāgantvā bhikkhū upasampadaṁ yāci.


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu āpattiyā adassane ukkhittako vibbhamati.


pli: So puna paccāgantvā bhikkhū upasampadaṁ yācati.


pli: So evamassa vacanīyo—


pli: ‘passissasi taṁ āpattin’ti?


pli: Sacāhaṁ passissāmīti, pabbājetabbo.


pli: Sacāhaṁ na passissāmīti, na pabbājetabbo.


pli: Pabbājetvā vattabbo—


pli: Sacāhaṁ passissāmīti, upasampādetabbo.


pli: Sacāhaṁ na passissāmīti, na upasampādetabbo.


pli: Upasampādetvā vattabbo—


pli: Sacāhaṁ passissāmīti, osāretabbo.


pli: Sacāhaṁ na passissāmīti, na osāretabbo.


pli: Osāretvā vattabbo—


pli: ‘passasi taṁ āpattin’ti?


pli: Sace passati, iccetaṁ kusalaṁ.


pli: No ce passati, labbhamānāya sāmaggiyā puna ukkhipitabbo.


pli: Alabbhamānāya sāmaggiyā anāpatti sambhoge saṁvāse.


pli: Idha pana, bhikkhave, bhikkhu āpattiyā appaṭikamme ukkhittako vibbhamati.


pli: So puna paccāgantvā bhikkhū upasampadaṁ yācati.


pli: So evamassa vacanīyo—


pli: ‘paṭikarissasi taṁ āpattin’ti?


pli: Sacāhaṁ paṭikarissāmīti, pabbājetabbo.


pli: Sacāhaṁ na paṭikarissāmīti, na pabbājetabbo.


pli: Pabbājetvā vattabbo—


pli: Sacāhaṁ na paṭikarissāmīti, na upasampādetabbo.


pli: Sacāhaṁ paṭikarissāmīti, osāretabbo.


pli: Sacāhaṁ na paṭikarissāmīti, na osāretabbo.


pli: ‘paṭikarohi taṁ āpattin’ti.


pli: Sace paṭikaroti, iccetaṁ kusalaṁ.


pli: No ce paṭikaroti labbhamānāya sāmaggiyā puna ukkhipitabbo.


pli: Idha pana, bhikkhave, bhikkhu pāpikāya diṭṭhiyā appaṭinissagge ukkhittako vibbhamati.


pli: ‘paṭinissajjissasi taṁ pāpikaṁ diṭṭhin’ti?


pli: Sacāhaṁ na paṭinissajjissāmīti, na pabbājetabbo.


pli: Sacāhaṁ na paṭinissajjissāmīti, na upasampādetabbo.


pli: Upasampādetvā vattabbo—


pli: Sacāhaṁ na paṭinissajjissāmīti, na osāretabbo.


pli: Osāretvā vattabbo—


pli: ‘paṭinissajjehi taṁ pāpikaṁ diṭṭhin’ti.


pli: Sace paṭinissajjati, iccetaṁ kusalaṁ.


pli: No ce paṭinissajjati, labbhamānāya sāmaggiyā puna ukkhipitabbo.


pli: Alabbhamānāya sāmaggiyā anāpatti sambhoge saṁvāse”ti.


pli: Mahākhandhako paṭhamo.


pli: Tassuddānaṁ


pli: Vinayamhi mahatthesu,


pli: pesalānaṁ sukhāvahe;


pli: Niggahānañca pāpicche,


pli: lajjīnaṁ paggahesu ca.


pli: Sāsanādhāraṇe ceva,


pli: sabbaññujinagocare;


pli: Anaññavisaye kheme,


pli: supaññatte asaṁsaye.


pli: Khandhake vinaye ceva,


pli: parivāre ca mātike;


pli: Yathātthakārī kusalo,


pli: paṭipajjati yoniso.


pli: Yo gavaṁ na vijānāti,


pli: na so rakkhati gogaṇaṁ;


pli: Evaṁ sīlaṁ ajānanto,


pli: kiṁ so rakkheyya saṁvaraṁ.


pli: Pamuṭṭhamhi ca suttante,


pli: abhidhamme ca tāvade;


pli: Vinaye avinaṭṭhamhi,


pli: puna tiṭṭhati sāsanaṁ.


pli: Tasmā saṅgāhaṇāhetuṁ,


pli: uddānaṁ anupubbaso;


pli: Pavakkhāmi yathāñāyaṁ,


pli: suṇātha mama bhāsato.


pli: Vatthu nidānaṁ āpatti,


pli: nayā peyyālameva ca;


pli: Dukkaraṁ taṁ asesetuṁ,


pli: nayato taṁ vijānathāti.


pli: Bodhi rājāyatanañca,


pli: ajapālo sahampati;


pli: Brahmā āḷāro udako,


pli: bhikkhu ca upako isi.


pli: Koṇḍañño vappo bhaddiyo,


pli: mahānāmo ca assaji;


pli: Yaso cattāro paññāsa,


pli: sabbe pesesi so disā.


pli: Vatthu mārehi tiṁsā ca,


pli: uruvelaṁ tayo jaṭī;


pli: Agyāgāraṁ mahārājā,


pli: sakko brahmā ca kevalā.


pli: Paṁsukūlaṁ pokkharaṇī,


pli: silā ca kakudho silā;


pli: Jambu ambo ca āmalo,


pli: pāripupphañca āhari.


pli: Phāliyantu ujjalantu,


pli: vijjhāyantu ca kassapa;


pli: Nimujjanti mukhī megho,


pli: gayā laṭṭhi ca māgadho.


pli: Upatisso kolito ca,


pli: abhiññātā ca pabbajuṁ;


pli: Dunnivatthā paṇāmanā,


pli: kiso lūkho ca brāhmaṇo.


pli: Anācāraṁ ācarati,


pli: udaraṁ māṇavo gaṇo;


pli: Vassaṁ bālehi pakkanto,


pli: dasa vassāni nissayo.


pli: Na vattanti paṇāmetuṁ,


pli: bālā passaddhi pañca cha;


pli: Yo so añño ca naggo ca,


pli: acchinnajaṭilasākiyo.


pli: Magadhesu pañcābādhā,


pli: eko rājā ca aṅguli;


pli: Māgadho ca anuññāsi,


pli: kārā likhi kasāhato.


pli: Lakkhaṇā iṇā dāso ca,


pli: bhaṇḍuko upāli ahi;


pli: Saddhaṁ kulaṁ kaṇṭako ca,


pli: āhundarikameva ca.


pli: Vatthumhi dārako sikkhā,


pli: viharanti ca kiṁ nu kho;


pli: Sabbaṁ mukhaṁ upajjhāye,


pli: apalāḷana kaṇṭako.


pli: Paṇḍako theyyapakkanto,


pli: ahi ca mātarī pitā;


pli: Arahantabhikkhunībhedā,


pli: ruhirena ca byañjanaṁ.


pli: Anupajjhāyasaṅghena,


pli: gaṇapaṇḍakapattako;


pli: Acīvaraṁ tadubhayaṁ,


pli: yācitenapi ye tayo.


pli: Hatthā pādā hatthapādā,


pli: kaṇṇā nāsā tadūbhayaṁ;


pli: Aṅguliaḷakaṇḍaraṁ,


pli: phaṇaṁ khujjañca vāmanaṁ.


pli: Galagaṇḍī lakkhaṇā ceva,


pli: kasā likhitasīpadī;


pli: Pāpaparisadūsī ca,


pli: kāṇaṁ kuṇi tatheva ca.


pli: Khañjaṁ pakkhahatañceva,


pli: sacchinnairiyāpathaṁ;


pli: Jarāndhamūgabadhiraṁ,


pli: andhamūgañca yaṁ tahiṁ.


pli: Andhabadhiraṁ yaṁ vuttaṁ,


pli: mūgabadhirameva ca;


pli: Andhamūgabadhirañca,


pli: alajjīnañca nissayaṁ.


pli: Vatthabbañca tathāddhānaṁ,


pli: yācamānena lakkhaṇā;


pli: Āgacchatu vivadanti,


pli: ekupajjhāyena kassapo.


pli: Dissanti upasampannā,


pli: ābādhehi ca pīḷitā;


pli: Ananusiṭṭhā vitthenti,


pli: tattheva anusāsanā.


pli: Saṅghepi ca atho bālā,


pli: asammatā ca ekato;


pli: Ullumpatupasampadā,


pli: nissayo ekako tayoti.


pli: Imamhi khandhake vatthūni ekasatañca dvāsattati.


pli: Mahākhandhako niṭṭhito.


pli: Theravāda Vinayapiṭaka


pli: Mahāvagga


pli: 10. Kosambakakkhandhaka


pli: 1. Kosambakavivādakathā


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena aññataro bhikkhu āpattiṁ āpanno hoti.


pli: So tassā āpattiyā āpattidiṭṭhi hoti;


pli: aññe bhikkhū tassā āpattiyā anāpattidiṭṭhino honti.


pli: So aparena samayena tassā āpattiyā anāpattidiṭṭhi hoti;


pli: aññe bhikkhū tassā āpattiyā āpattidiṭṭhino honti.


pli: Atha kho te bhikkhū taṁ bhikkhuṁ etadavocuṁ—


pli: “āpattiṁ tvaṁ, āvuso, āpanno, passasetaṁ āpattin”ti?


pli: “Natthi me, āvuso, āpatti yamahaṁ passeyyan”ti.


pli: Atha kho te bhikkhū sāmaggiṁ labhitvā taṁ bhikkhuṁ āpattiyā adassane ukkhipiṁsu.


pli: So ca bhikkhu bahussuto hoti āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Atha kho so bhikkhu sandiṭṭhe sambhatte bhikkhū upasaṅkamitvā etadavoca—


pli: “anāpatti esā, āvuso, nesā āpatti.


pli: Anāpannomhi, namhi āpanno.


pli: Anukkhittomhi, namhi ukkhitto.


pli: Adhammikenamhi kammena ukkhitto kuppena aṭṭhānārahena.


pli: Hotha me āyasmanto dhammato vinayato pakkhā”ti.


pli: Alabhi kho so bhikkhu sandiṭṭhe sambhatte bhikkhū pakkhe.


pli: Jānapadānampi sandiṭṭhānaṁ sambhattānaṁ bhikkhūnaṁ santike dūtaṁ pāhesi—


pli: Hontu me āyasmanto dhammato vinayato pakkhā”ti.


pli: Alabhi kho so bhikkhu jānapadepi sandiṭṭhe sambhatte bhikkhū pakkhe.


pli: Atha kho te ukkhittānuvattakā bhikkhū yena ukkhepakā bhikkhū tenupasaṅkamiṁsu, upasaṅkamitvā ukkhepake bhikkhū etadavocuṁ—


pli: Anāpanno eso bhikkhu, neso bhikkhu āpanno.


pli: Anukkhitto eso bhikkhu, neso bhikkhu ukkhitto.


pli: Adhammikena kammena ukkhitto kuppena aṭṭhānārahenā”ti.


pli: Evaṁ vutte, ukkhepakā bhikkhū ukkhittānuvattake bhikkhū etadavocuṁ—


pli: “āpatti esā, āvuso, nesā anāpatti.


pli: Āpanno eso bhikkhu, neso bhikkhu anāpanno.


pli: Ukkhitto eso bhikkhu, neso bhikkhu anukkhitto.


pli: Dhammikena kammena ukkhitto akuppena ṭhānārahena.


pli: Mā kho tumhe āyasmanto etaṁ ukkhittakaṁ bhikkhuṁ anuvattittha anuparivārethā”ti.


pli: Evampi kho te ukkhittānuvattakā bhikkhū ukkhepakehi bhikkhūhi vuccamānā tatheva taṁ ukkhittakaṁ bhikkhuṁ anuvattiṁsu anuparivāresuṁ.


pli: Atha kho aññataro bhikkhu yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho so bhikkhu bhagavantaṁ etadavoca—


pli: “idha, bhante, aññataro bhikkhu āpattiṁ āpanno ahosi.


pli: So tassā āpattiyā āpattidiṭṭhi ahosi, aññe bhikkhū tassā āpattiyā anāpattidiṭṭhino ahesuṁ.


pli: So aparena samayena tassā āpattiyā anāpattidiṭṭhi ahosi, aññe bhikkhū tassā āpattiyā āpattidiṭṭhino ahesuṁ.


pli: Atha kho te, bhante, bhikkhū taṁ bhikkhuṁ etadavocuṁ—


pli: ‘āpattiṁ tvaṁ, āvuso, āpanno, passasetaṁ āpattin’ti?


pli: ‘Natthi me, āvuso, āpatti yamahaṁ passeyyan’ti.


pli: Atha kho te, bhante, bhikkhū sāmaggiṁ labhitvā taṁ bhikkhuṁ āpattiyā adassane ukkhipiṁsu.


pli: So ca, bhante, bhikkhu bahussuto āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Atha kho so, bhante, bhikkhu sandiṭṭhe sambhatte bhikkhū upasaṅkamitvā etadavoca—


pli: ‘anāpatti esā, āvuso;


pli: nesā āpatti.


pli: Anāpannomhi, namhi āpanno.


pli: Anukkhittomhi, namhi ukkhitto.


pli: Adhammikenamhi kammena ukkhitto kuppena aṭṭhānārahena.


pli: Hotha me āyasmanto dhammato vinayato pakkhā’ti.


pli: Alabhi kho so, bhante, bhikkhu sandiṭṭhe sambhatte bhikkhū pakkhe.


pli: Jānapadānampi sandiṭṭhānaṁ sambhattānaṁ bhikkhūnaṁ santike dūtaṁ pāhesi—


pli: Hontu me āyasmanto dhammato vinayato pakkhā’ti.


pli: Alabhi kho so, bhante, bhikkhu jānapadepi sandiṭṭhe sambhatte bhikkhū pakkhe.


pli: Atha kho te, bhante, ukkhittānuvattakā bhikkhū yena ukkhepakā bhikkhū tenupasaṅkamiṁsu, upasaṅkamitvā ukkhepake bhikkhū etadavocuṁ—


pli: Anāpanno eso bhikkhu, neso bhikkhu āpanno.


pli: Anukkhitto eso bhikkhu, neso bhikkhu ukkhitto.


pli: Adhammikena kammena ukkhitto kuppena aṭṭhānārahenā’ti.


pli: Evaṁ vutte, te, bhante, ukkhepakā bhikkhū ukkhittānuvattake bhikkhū etadavocuṁ—


pli: ‘āpatti esā, āvuso;


pli: nesā anāpatti.


pli: Āpanno eso bhikkhu, neso bhikkhu anāpanno.


pli: Ukkhitto eso bhikkhu, neso bhikkhu anukkhitto.


pli: Dhammikena kammena ukkhitto akuppena ṭhānārahena.


pli: Mā kho tumhe āyasmanto etaṁ ukkhittakaṁ bhikkhuṁ anuvattittha anuparivārethā’ti.


pli: Evampi kho te, bhante, ukkhittānuvattakā bhikkhū ukkhepakehi bhikkhūhi vuccamānā tatheva taṁ ukkhittakaṁ bhikkhuṁ anuvattanti anuparivārentī”ti.


pli: Atha kho bhagavā—“bhinno bhikkhusaṅgho, bhinno bhikkhusaṅgho”ti—


pli: uṭṭhāyāsanā yena ukkhepakā bhikkhū tenupasaṅkami, upasaṅkamitvā paññatte āsane nisīdi, nisajja kho bhagavā ukkhepake bhikkhū etadavoca—


pli: “mā kho tumhe, bhikkhave—‘paṭibhāti no, paṭibhāti no’ti—yasmiṁ vā tasmiṁ vā bhikkhuṁ ukkhipitabbaṁ maññittha.


pli: Idha pana, bhikkhave, bhikkhu āpattiṁ āpanno hoti.


pli: So tassā āpattiyā anāpattidiṭṭhi hoti, aññe bhikkhū tassā āpattiyā āpattidiṭṭhino honti.


pli: Te ce, bhikkhave, bhikkhū taṁ bhikkhuṁ evaṁ jānanti—‘ayaṁ kho āyasmā bahussuto āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Sace mayaṁ imaṁ bhikkhuṁ āpattiyā adassane ukkhipissāma, na mayaṁ iminā bhikkhunā saddhiṁ uposathaṁ karissāma, vinā iminā bhikkhunā uposathaṁ karissāma, bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, bhedagarukehi, bhikkhave, bhikkhūhi na so bhikkhu āpattiyā adassane ukkhipitabbo.


pli: Sace mayaṁ imaṁ bhikkhuṁ āpattiyā adassane ukkhipissāma, na mayaṁ iminā bhikkhunā saddhiṁ pavāressāma, vinā iminā bhikkhunā pavāressāma.


pli: Na mayaṁ iminā bhikkhunā saddhiṁ saṅghakammaṁ karissāma, vinā iminā bhikkhunā saṅghakammaṁ karissāma.


pli: Na mayaṁ iminā bhikkhunā saddhiṁ āsane nisīdissāma, vinā iminā bhikkhunā āsane nisīdissāma.


pli: Na mayaṁ iminā bhikkhunā saddhiṁ yāgupāne nisīdissāma, vinā iminā bhikkhunā yāgupāne nisīdissāma.


pli: Na mayaṁ iminā bhikkhunā saddhiṁ bhattagge nisīdissāma, vinā iminā bhikkhunā bhattagge nisīdissāma.


pli: Na mayaṁ iminā bhikkhunā saddhiṁ ekacchanne vasissāma, vinā iminā bhikkhunā ekacchanne vasissāma.


pli: Na mayaṁ iminā bhikkhunā saddhiṁ yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikammaṁ karissāma, vinā iminā bhikkhunā yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikammaṁ karissāma.


pli: Bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, bhedagarukehi, bhikkhave, bhikkhūhi na so bhikkhu āpattiyā adassane ukkhipitabbo”ti.


pli: Atha kho bhagavā ukkhepakānaṁ bhikkhūnaṁ etamatthaṁ bhāsitvā uṭṭhāyāsanā yena ukkhittānuvattakā bhikkhū tenupasaṅkami, upasaṅkamitvā paññatte āsane nisīdi, nisajja kho bhagavā ukkhittānuvattake bhikkhū etadavoca—


pli: “mā kho tumhe, bhikkhave, āpattiṁ āpajjitvā ‘nāmha āpannā, nāmha āpannā’ti āpattiṁ na paṭikātabbaṁ maññittha.


pli: So ce, bhikkhave, bhikkhu te bhikkhū evaṁ jānāti—‘ime kho āyasmanto bahussutā āgatāgamā dhammadharā vinayadharā mātikādharā paṇḍitā byattā medhāvino lajjino kukkuccakā sikkhākāmā, nālaṁ mamaṁ vā kāraṇā aññesaṁ vā kāraṇā chandā dosā mohā bhayā agatiṁ gantuṁ.


pli: Sace maṁ ime bhikkhū āpattiyā adassane ukkhipissanti, na mayā saddhiṁ uposathaṁ karissanti, vinā mayā uposathaṁ karissanti, bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, bhedagarukena, bhikkhave, bhikkhunā paresampi saddhāya āpatti desetabbā.


pli: Sace maṁ ime bhikkhū āpattiyā adassane ukkhipissanti, na mayā saddhiṁ pavāressanti, vinā mayā pavāressanti.


pli: Na mayā saddhiṁ saṅghakammaṁ karissanti, vinā mayā saṅghakammaṁ karissanti.


pli: Na mayā saddhiṁ āsane nisīdissanti, vinā mayā āsane nisīdissanti.


pli: Na mayā saddhiṁ yāgupāne nisīdissanti, vinā mayā yāgupāne nisīdissanti.


pli: Na mayā saddhiṁ bhattagge nisīdissanti vinā mayā bhattagge nisīdissanti.


pli: Na mayā saddhiṁ ekacchanne vasissanti, vinā mayā ekacchanne vasissanti.


pli: Na mayā saddhiṁ yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikammaṁ karissanti, vinā mayā yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikammaṁ karissanti, bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, bhedagarukena, bhikkhave, bhikkhunā paresampi saddhāya āpatti desetabbā”ti.


pli: Atha kho bhagavā ukkhittānuvattakānaṁ bhikkhūnaṁ etamatthaṁ bhāsitvā uṭṭhāyāsanā pakkāmi.


pli: Tena kho pana samayena ukkhittānuvattakā bhikkhū tattheva antosīmāya uposathaṁ karonti, saṅghakammaṁ karonti.


pli: Ukkhepakā pana bhikkhū nissīmaṁ gantvā uposathaṁ karonti, saṅghakammaṁ karonti.


pli: Atha kho aññataro ukkhepako bhikkhu yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho so bhikkhu bhagavantaṁ etadavoca—


pli: “Te, bhante, ukkhittānuvattakā bhikkhū tattheva antosīmāya uposathaṁ karonti, saṅghakammaṁ karonti.


pli: Mayaṁ pana ukkhepakā bhikkhū nissīmaṁ gantvā uposathaṁ karoma, saṅghakammaṁ karomā”ti.


pli: “Te ce, bhikkhu, ukkhittānuvattakā bhikkhū tattheva antosīmāya uposathaṁ karissanti, saṅghakammaṁ karissanti, yathā mayā ñatti ca anussāvanā ca paññattā, tesaṁ tāni kammāni dhammikāni kammāni bhavissanti akuppāni ṭhānārahāni.


pli: Tumhe ce, bhikkhu, ukkhepakā bhikkhū tattheva antosīmāya uposathaṁ karissatha, saṅghakammaṁ karissatha, yathā mayā ñatti ca anussāvanā ca paññattā, tumhākampi tāni kammāni dhammikāni kammāni bhavissanti akuppāni ṭhānārahāni.


pli: Taṁ kissa hetu?


pli: Nānāsaṁvāsakā ete bhikkhū tumhehi, tumhe ca tehi nānāsaṁvāsakā.


pli: Dvemā, bhikkhu, nānāsaṁvāsakabhūmiyo—


pli: attanā vā attānaṁ nānāsaṁvāsakaṁ karoti, samaggo vā naṁ saṅgho ukkhipati adassane vā appaṭikamme vā appaṭinissagge vā.


pli: Imā kho, bhikkhu, dve nānāsaṁvāsakabhūmiyo.


pli: Dvemā, bhikkhu, samānasaṁvāsakabhūmiyo—


pli: attanā vā attānaṁ samānasaṁvāsaṁ karoti, samaggo vā naṁ saṅgho ukkhittaṁ osāreti adassane vā appaṭikamme vā appaṭinissagge vā.


pli: Imā kho, bhikkhu, dve samānasaṁvāsakabhūmiyo”ti.


pli: Tena kho pana samayena bhikkhū bhattagge antaraghare bhaṇḍanajātā kalahajātā vivādāpannā aññamaññaṁ ananulomikaṁ kāyakammaṁ vacīkammaṁ upadaṁsenti, hatthaparāmāsaṁ karonti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā bhattagge antaraghare bhaṇḍanajātā kalahajātā vivādāpannā aññamaññaṁ ananulomikaṁ kāyakammaṁ vacīkammaṁ upadaṁsessanti, hatthaparāmāsaṁ karissantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā te ujjhāyanti khiyyanti vipācenti—


pli: “kathañhi nāma bhikkhū bhattagge antaraghare bhaṇḍanajātā kalahajātā vivādāpannā aññamaññaṁ ananulomikaṁ kāyakammaṁ vacīkammaṁ upadaṁsessanti, hatthaparāmāsaṁ karissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū bhattagge antaraghare bhaṇḍanajātā …pe… hatthaparāmāsaṁ karontī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: vigarahitvā dhammiṁ kathaṁ katvā bhikkhū āmantesi—


pli: “bhinne, bhikkhave, saṅghe adhammiyāyamāne asammodikāya vattamānāya ‘ettāvatā na aññamaññaṁ ananulomikaṁ kāyakammaṁ vacīkammaṁ upadaṁsessāma, hatthaparāmāsaṁ karissāmā’ti—


pli: āsane nisīditabbaṁ.


pli: Bhinne, bhikkhave, saṅghe dhammiyāyamāne sammodikāya vattamānāya āsanantarikāya nisīditabban”ti.


pli: Tena kho pana samayena bhikkhū saṅghamajjhe bhaṇḍanajātā kalahajātā vivādāpannā aññamaññaṁ mukhasattīhi vitudantā viharanti.


pli: Te na sakkonti taṁ adhikaraṇaṁ vūpasametuṁ.


pli: Atha kho aññataro bhikkhu yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho so bhikkhu bhagavantaṁ etadavoca—


pli: “idha, bhante, bhikkhū saṅghamajjhe bhaṇḍanajātā kalahajātā vivādāpannā aññamaññaṁ mukhasattīhi vitudantā viharanti.


pli: Sādhu, bhante, bhagavā yena te bhikkhū tenupasaṅkamatu anukampaṁ upādāyā”ti.


pli: Adhivāsesi bhagavā tuṇhībhāvena.


pli: Atha kho bhagavā yena te bhikkhū tenupasaṅkami, upasaṅkamitvā paññatte āsane nisīdi, nisajja kho bhagavā te bhikkhū etadavoca—


pli: “alaṁ, bhikkhave, mā bhaṇḍanaṁ mā kalahaṁ mā viggahaṁ mā vivādan”ti.


pli: Evaṁ vutte, aññataro adhammavādī bhikkhu bhagavantaṁ etadavoca—


pli: “āgametu, bhante, bhagavā dhammassāmī;


pli: appossukko, bhante, bhagavā diṭṭhadhammasukhavihāramanuyutto viharatu.


pli: Mayametena bhaṇḍanena kalahena viggahena vivādena paññāyissāmā”ti.


pli: Dutiyampi kho bhagavā te bhikkhū etadavoca—


pli: Dutiyampi kho so adhammavādī bhikkhu bhagavantaṁ etadavoca—


pli: 2. Dīghāvuvatthu


pli: Atha kho bhagavā bhikkhū āmantesi—


pli: “bhūtapubbaṁ, bhikkhave, bārāṇasiyaṁ brahmadatto nāma kāsirājā ahosi aḍḍho mahaddhano mahābhogo mahabbalo mahāvāhano mahāvijito paripuṇṇakosakoṭṭhāgāro.


pli: Dīghīti nāma kosalarājā ahosi daliddo appadhano appabhogo appabalo appavāhano appavijito aparipuṇṇakosakoṭṭhāgāro.


pli: Atha kho, bhikkhave, brahmadatto kāsirājā caturaṅginiṁ senaṁ sannayhitvā dīghītiṁ kosalarājānaṁ abbhuyyāsi.


pli: Assosi kho, bhikkhave, dīghīti kosalarājā—‘brahmadatto kira kāsirājā caturaṅginiṁ senaṁ sannayhitvā mamaṁ abbhuyyāto’ti.


pli: Atha kho, bhikkhave, dīghītissa kosalarañño etadahosi—‘brahmadatto kho kāsirājā aḍḍho mahaddhano mahābhogo mahabbalo mahāvāhano mahāvijito paripuṇṇakosakoṭṭhāgāro, ahaṁ panamhi daliddo appadhano appabhogo appabalo appavāhano appavijito aparipuṇṇakosakoṭṭhāgāro, nāhaṁ paṭibalo brahmadattena kāsiraññā ekasaṅghātampi sahituṁ.


pli: Yannūnāhaṁ paṭikacceva nagaramhā nippateyyan’ti.


pli: Atha kho, bhikkhave, dīghīti kosalarājā mahesiṁ ādāya paṭikacceva nagaramhā nippati.


pli: Atha kho, bhikkhave, brahmadatto kāsirājā dīghītissa kosalarañño balañca vāhanañca janapadañca kosañca koṭṭhāgārañca abhivijiya ajjhāvasati.


pli: Atha kho, bhikkhave, dīghīti kosalarājā sapajāpatiko yena bārāṇasī tena pakkāmi.


pli: Anupubbena yena bārāṇasī tadavasari. Tatra sudaṁ, bhikkhave, dīghīti kosalarājā sapajāpatiko bārāṇasiyaṁ aññatarasmiṁ paccantime okāse kumbhakāranivesane aññātakavesena paribbājakacchannena paṭivasati.


pli: Atha kho, bhikkhave, dīghītissa kosalarañño mahesī nacirasseva gabbhinī ahosi.


pli: Tassā evarūpo dohaḷo uppanno hoti—icchati sūriyassa uggamanakāle caturaṅginiṁ senaṁ sannaddhaṁ vammikaṁ subhūme ṭhitaṁ passituṁ, khaggānañca dhovanaṁ pātuṁ.


pli: Atha kho, bhikkhave, dīghītissa kosalarañño mahesī dīghītiṁ kosalarājānaṁ etadavoca—‘gabbhinīmhi, deva. Tassā me evarūpo dohaḷo uppanno—icchāmi sūriyassa uggamanakāle caturaṅginiṁ senaṁ sannaddhaṁ vammikaṁ subhūme ṭhitaṁ passituṁ, khaggānañca dhovanaṁ pātun’ti.


pli: ‘Kuto, devi, amhākaṁ duggatānaṁ caturaṅginī senā sannaddhā vammikā subhūme ṭhitā, khaggānañca dhovanaṁ pātun’ti


pli: ‘sacāhaṁ, deva, na labhissāmi, marissāmī’ti.


pli: Tena kho pana samayena, brahmadattassa kāsirañño purohito brāhmaṇo dīghītissa kosalarañño sahāyo hoti.


pli: Atha kho, bhikkhave, dīghīti kosalarājā yena brahmadattassa kāsirañño purohito brāhmaṇo tenupasaṅkami, upasaṅkamitvā brahmadattassa kāsirañño purohitaṁ brāhmaṇaṁ etadavoca—‘sakhī te, samma, gabbhinī.


pli: Tassā evarūpo dohaḷo uppanno—icchati sūriyassa uggamanakāle caturaṅginiṁ senaṁ sannaddhaṁ vammikaṁ subhūme ṭhitaṁ passituṁ, khaggānañca dhovanaṁ pātun’ti.


pli: ‘Tena hi, deva, mayampi deviṁ passāmā’ti.


pli: Atha kho, bhikkhave, dīghītissa kosalarañño mahesī yena brahmadattassa kāsirañño purohito brāhmaṇo tenupasaṅkami.


pli: Addasā kho, bhikkhave, brahmadattassa kāsirañño purohito brāhmaṇo dīghītissa kosalarañño mahesiṁ dūratova āgacchantiṁ, disvāna uṭṭhāyāsanā ekaṁsaṁ uttarāsaṅgaṁ karitvā yena dīghītissa kosalarañño mahesī tenañjaliṁ paṇāmetvā tikkhattuṁ udānaṁ udānesi—


pli: ‘kosalarājā vata bho kucchigato, kosalarājā vata bho kucchigatoti.


pli: Attamanā, devi, hohi.


pli: Lacchasi sūriyassa uggamanakāle caturaṅginiṁ senaṁ sannaddhaṁ vammikaṁ subhūme ṭhitaṁ passituṁ, khaggānañca dhovanaṁ pātun’ti.


pli: Atha kho, bhikkhave, brahmadattassa kāsirañño purohito brāhmaṇo yena brahmadatto kāsirājā tenupasaṅkami, upasaṅkamitvā brahmadattaṁ kāsirājānaṁ etadavoca—


pli: ‘tathā, deva, nimittāni dissanti, sve sūriyuggamanakāle caturaṅginī senā sannaddhā vammikā subhūme tiṭṭhatu, khaggā ca dhoviyantū’ti.


pli: Atha kho, bhikkhave, brahmadatto kāsirājā manusse āṇāpesi—‘yathā, bhaṇe, purohito brāhmaṇo āha tathā karothā’ti.


pli: Alabhi kho, bhikkhave, dīghītissa kosalarañño mahesī sūriyassa uggamanakāle caturaṅginiṁ senaṁ sannaddhaṁ vammikaṁ subhūme ṭhitaṁ passituṁ, khaggānañca dhovanaṁ pātuṁ.


pli: Atha kho, bhikkhave, dīghītissa kosalarañño mahesī tassa gabbhassa paripākamanvāya puttaṁ vijāyi.


pli: Tassa dīghāvūti nāmaṁ akaṁsu.


pli: Atha kho, bhikkhave, dīghāvu kumāro nacirasseva viññutaṁ pāpuṇi.


pli: Atha kho, bhikkhave, dīghītissa kosalarañño etadahosi—‘ayaṁ kho brahmadatto kāsirājā bahuno amhākaṁ anatthassa kārako, iminā amhākaṁ balañca vāhanañca janapado ca koso ca koṭṭhāgārañca acchinnaṁ, sacāyaṁ amhe jānissati, sabbeva tayo ghātāpessati, yannūnāhaṁ dīghāvuṁ kumāraṁ bahinagare vāseyyan’ti.


pli: Atha kho, bhikkhavo, dīghīti kosalarājā dīghāvuṁ kumāraṁ bahinagare vāsesi.


pli: Atha kho, bhikkhave, dīghāvu kumāro bahinagare paṭivasanto nacirasseva sabbasippāni sikkhi.


pli: Tena kho pana samayena dīghītissa kosalarañño kappako brahmadatte kāsiraññe paṭivasati.


pli: Addasā kho, bhikkhave, dīghītissa kosalarañño kappako dīghītiṁ kosalarājānaṁ sapajāpatikaṁ bārāṇasiyaṁ aññatarasmiṁ paccantime okāse kumbhakāranivesane aññātakavesena paribbājakacchannena paṭivasantaṁ, disvāna yena brahmadatto kāsirājā tenupasaṅkami, upasaṅkamitvā brahmadattaṁ kāsirājānaṁ etadavoca—


pli: ‘dīghīti, deva, kosalarājā sapajāpatiko bārāṇasiyaṁ aññatarasmiṁ paccantime okāse kumbhakāranivesane aññātakavesena paribbājakacchannena paṭivasatī’ti.


pli: Atha kho, bhikkhave, brahmadatto kāsirājā manusse āṇāpesi—‘tena hi, bhaṇe, dīghītiṁ kosalarājānaṁ sapajāpatikaṁ ānethā’ti.


pli: ‘Evaṁ, devā’ti kho, bhikkhave, te manussā brahmadattassa kāsirañño paṭissutvā dīghītiṁ kosalarājānaṁ sapajāpatikaṁ ānesuṁ.


pli: Atha kho, bhikkhave, brahmadatto kāsirājā manusse āṇāpesi—


pli: ‘tena hi, bhaṇe, dīghītiṁ kosalarājānaṁ sapajāpatikaṁ daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinetvā dakkhiṇena dvārena nikkhāmetvā dakkhiṇato nagarassa catudhā chinditvā catuddisā bilāni nikkhipathā’ti.


pli: ‘Evaṁ, devā’ti kho, bhikkhave, te manussā brahmadattassa kāsirañño paṭissutvā dīghītiṁ kosalarājānaṁ sapajāpatikaṁ daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinenti.


pli: Atha kho, bhikkhave, dīghāvussa kumārassa etadahosi—‘ciraṁdiṭṭhā kho me mātāpitaro. Yannūnāhaṁ mātāpitaro passeyyan’ti.


pli: Atha kho, bhikkhave, dīghāvu kumāro bārāṇasiṁ pavisitvā addasa mātāpitaro daḷhāya rajjuyā pacchābāhaṁ gāḷhabandhanaṁ bandhitvā khuramuṇḍaṁ karitvā kharassarena paṇavena rathikāya rathikaṁ siṅghāṭakena siṅghāṭakaṁ parinente, disvāna yena mātāpitaro tenupasaṅkami.


pli: Addasā kho, bhikkhave, dīghīti kosalarājā dīghāvuṁ kumāraṁ dūratova āgacchantaṁ; disvāna dīghāvuṁ kumāraṁ etadavoca—


pli: ‘mā kho tvaṁ, tāta dīghāvu, dīghaṁ passa, mā rassaṁ.


pli: Na hi, tāta dīghāvu, verena verā sammanti;


pli: averena hi, tāta dīghāvu, verā sammantī’ti.


pli: Evaṁ vutte, bhikkhave, te manussā dīghītiṁ kosalarājānaṁ etadavocuṁ—‘ummattako ayaṁ dīghīti kosalarājā vippalapati.


pli: Ko imassa dīghāvu?


pli: Kaṁ ayaṁ evamāha—mā kho tvaṁ, tāta dīghāvu, dīghaṁ passa, mā rassaṁ.


pli: ‘Nāhaṁ, bhaṇe, ummattako vippalapāmi, api ca yo viññū so vibhāvessatī’ti.


pli: Dutiyampi kho, bhikkhave …pe…


pli: tatiyampi kho, bhikkhave, dīghīti kosalarājā dīghāvuṁ kumāraṁ etadavoca—


pli: Tatiyampi kho, bhikkhave, te manussā dīghītiṁ kosalarājānaṁ etadavocuṁ—


pli: ‘ummattako ayaṁ dīghīti kosalarājā vippalapati.


pli: Kaṁ ayaṁ evamāha—


pli: “mā kho tvaṁ, tāta dīghāvu, dīghaṁ passa, mā rassaṁ.


pli: averena hi, tāta dīghāvu, verā sammantī”’ti.


pli: Atha kho, bhikkhave, te manussā dīghītiṁ kosalarājānaṁ sapajāpatikaṁ rathikāya rathikaṁ siṅghāṭakena siṅghāṭakaṁ parinetvā dakkhiṇena dvārena nikkhāmetvā dakkhiṇato nagarassa catudhā chinditvā catuddisā bilāni nikkhipitvā gumbaṁ ṭhapetvā pakkamiṁsu.


pli: Atha kho, bhikkhave, dīghāvu kumāro bārāṇasiṁ pavisitvā suraṁ nīharitvā gumbiye pāyesi.


pli: Yadā te mattā ahesuṁ patitā, atha kaṭṭhāni saṅkaḍḍhitvā citakaṁ karitvā mātāpitūnaṁ sarīraṁ citakaṁ āropetvā aggiṁ datvā pañjaliko tikkhattuṁ citakaṁ padakkhiṇaṁ akāsi.


pli: Tena kho pana samayena brahmadatto kāsirājā uparipāsādavaragato hoti.


pli: Addasā kho, bhikkhave, brahmadatto kāsirājā dīghāvuṁ kumāraṁ pañjalikaṁ tikkhattuṁ citakaṁ padakkhiṇaṁ karontaṁ, disvānassa etadahosi—


pli: ‘nissaṁsayaṁ kho so manusso dīghītissa kosalarañño ñāti vā sālohito vā, aho me anatthato, na hi nāma me koci ārocessatī’ti.


pli: Atha kho, bhikkhave, dīghāvu kumāro araññaṁ gantvā yāvadatthaṁ kanditvā roditvā khappaṁ puñchitvā bārāṇasiṁ pavisitvā antepurassa sāmantā hatthisālaṁ gantvā hatthācariyaṁ etadavoca—


pli: ‘icchāmahaṁ, ācariya, sippaṁ sikkhitun’ti.


pli: ‘Tena hi, bhaṇe māṇavaka, sikkhassū’ti.


pli: Atha kho, bhikkhave, dīghāvu kumāro rattiyā paccūsasamayaṁ paccuṭṭhāya hatthisālāyaṁ mañjunā sarena gāyi, vīṇañca vādesi.


pli: Assosi kho, bhikkhave, brahmadatto kāsirājā rattiyā paccūsasamayaṁ paccuṭṭhāya hatthisālāyaṁ mañjunā sarena gītaṁ vīṇañca vāditaṁ, sutvāna manusse pucchi—


pli: ‘ko, bhaṇe, rattiyā paccūsasamayaṁ paccuṭṭhāya hatthisālāyaṁ mañjunā sarena gāyi, vīṇañca vādesī’ti?


pli: ‘Amukassa, deva, hatthācariyassa antevāsī māṇavako rattiyā paccūsasamayaṁ paccuṭṭhāya hatthisālāyaṁ mañjunā sarena gāyi, vīṇañca vādesī’ti.


pli: ‘Tena hi, bhaṇe, taṁ māṇavakaṁ ānethā’ti.


pli: ‘Evaṁ, devā’ti kho, bhikkhave, te manussā brahmadattassa kāsirañño paṭissutvā dīghāvuṁ kumāraṁ ānesuṁ.


pli: ‘Tvaṁ, bhaṇe māṇavaka, rattiyā paccūsasamayaṁ paccuṭṭhāya hatthisālāyaṁ mañjunā sarena gāyi, vīṇañca vādesī’ti?


pli: ‘Evaṁ, devā’ti.


pli: ‘Tena hi tvaṁ, bhaṇe māṇavaka, gāyassu, vīṇañca vādehī’ti.


pli: ‘Evaṁ, devā’ti kho, bhikkhave, dīghāvu kumāro brahmadattassa kāsirañño paṭissutvā ārādhāpekkho mañjunā sarena gāyi, vīṇañca vādesi.


pli: ‘Tvaṁ, bhaṇe māṇavaka, maṁ upaṭṭhahā’ti.


pli: ‘Evaṁ, devā’ti kho, bhikkhave, dīghāvu kumāro brahmadattassa kāsirañño paccassosi.